qundao/data-zh-poetry huggingface dataset:
秘閣賜讌送右諫議大夫种放得假歸終南山應制
作者：楊億
朝代：宋

瑣闈聊輟皂囊封，賜告歸尋一畝宫。
關路蒲輪千里遠，巖扉蕙帳幾年空。
百壺天酒凝甘露，二雅宸章掩大風。
舊隱暫還非久住，心期獻可沃堯聰。
竇詠從淮陽軍
作者：楊億
朝代：宋

名題仙籍廣寒宫，負羽從軍意氣雄。
萬石世家標國史，孔璋書檄愈頭風。
狂翻竹箭春波急，滿酌榴花别酒空。
腰佩吳鈎衣楚製，柳堤千里躍青驄。
章徵君見和所寄詩再次本韻酬贈
作者：楊億
朝代：宋

武夷山秀建溪清，身隱心閑事不縈。
前古是非爲己任，故鄉人物與誰評。
勸農春壠巾頻折，逢客秋郊蓋暫傾。
綵服趨翔娛壽母，絳帷談論誘諸生。
潁流洗耳殊非達，谷口躬耕亦近名。
博奕自堪銷永日，絲桐兼得助高情。
莫嫌霜雪將侵鬢，須歎塵埃漸滿纓。
早晚鳴騶催上道，聖君虛左欲相迎。
章琮赴廣州東莞簿
作者：楊億
朝代：宋

抱璞曾三獻，悲秋忽二毛。
十年嗟不調，一命尚徒勞。
互市通蠻貨，公田入海濤。
貪泉雖酌飲，未肯染脂膏。
章羣下第東歸
作者：楊億
朝代：宋

卓犖修詞有古風，計偕西上劇飄蓬。
梁園失意三春月，閩嶺思歸一畝宫。
且喜還家儀舌在，莫嗟爲客趙囊空。
九天下詔崇儒術，好絕韋編待至公。
章頻宰南昌
作者：楊億
朝代：宋

孺亭洪井古南昌，曾是梅仙試吏鄉。
一邑絃歌榮製錦，幾程雞犬接維桑。
年深爲客貂裘敝，秋晚還家菊徑荒。
平昔題橋今遂志，且斟壽酒獻高堂。
章頻得解後之陜府謁嚴洪二從事
作者：楊億
朝代：宋

春闈猶隔閏，逆旅苦栖遑。
忽爾遊分陜，飄然出大梁。
食貧憂桂玉，策蹇冐風霜。
杏苑歸期近，棠郊去路長。
幕中逢舊友，歲晚在他鄉。
鷄黍且相對，休嗟髩髪蒼。
竹答柳
作者：楊億
朝代：宋

我自虛心者，君能百尺芳。
未聞凌雪秀，唯解刺天長。
葉密招禽宿，皮枯任蠹藏。
他年丹穴鳳，恐不集垂楊。
筆
作者：楊億
朝代：宋

月兔湘筠巧製全，何人大手稱如椽。
禁中鈴索夜批詔，閣上芸香晝草玄。
墨妙三分慚入木，華褒一字重編年。
史官遺直真堪畏，千載獨持生殺權。
答李光丞
作者：楊億
朝代：宋

豹尾森森拂畫簷，久留雕輦閲牙籖。
字分三豕慚該博，饌費雙雞愧屬厭。
濫跡搢紳同北枳，草儀封禪待南鶼。
相門蘭玉裁新句，只恐京城紙價添。
義門胡生南歸
作者：楊億
朝代：宋

南國烏衣族，東京伯始孫。
一枝須折桂，六闕舊旌門。
歸思鱸魚膾，離筵竹葉樽。
秋風正搖落，楚客莫銷魂。
翰林王學士奉使兩川
作者：楊億
朝代：宋

萬里征西頻告捷，九重喻蜀正裁書。
忽聞召對浴堂殿，元是親乘使者車。
井邑凋殘經亂後，軍城鼓舞拜恩初。
銅梁迢遞驅騶騎，玉署深嚴鎖直廬。
星曆更須占李郃，雪園應恨欠相如。
歸來便在三台席，轉與交親禮數疏。
聞北師克捷喜而成詠
作者：楊億
朝代：宋

歲晏增冰合，煙塵起羯陲。
文昌先命將，羽檄便徵師。
天迥星狼滅，宵寒月魄虧。
前軍臨瀚海，後騎縳閼氏。
薊北胡沙靜，河南露版馳。
遼陽諸父老，重睹漢官儀。
聞揚州柴給事有弄璋之慶寄詩賀之
作者：楊億
朝代：宋

華堂何夕夢熊羆，衛氏如今有一兒。
三日懸弧應是喜，十年結實未爲遲。
預知駟馬門閭盛，暗想天麟骨法奇。
曾忝門牆攝齊者，待看孔鯉學聞詩。
聞李四光丞頻遊北園因有懷寄
作者：楊億
朝代：宋

漢相沙堤連甲第，石家金谷有名園。
雍容陌上臨邛騎，瀲灔齋中北海樽。
過閏已驚春色早，離城殊少俗塵喧。
無由一寄南窗傲，相望迢迢西掖垣。
聞道卿途中授計司判官
作者：楊億
朝代：宋

幾年華省冠名曹，歸棹夤緣入海濤。
纔奉色難馨夕膳，便將心計析秋毫。
政成婺女生祠在，地近明光伏奏勞。
夜直乍諳綾被暖，晨趨頻見露盤高。
共期晝日承三接，莫許秋風長二毛。
爲郡今來最卑屑，勸君休更夢懸刀。
職方彭員外惟節知韶州
作者：楊億
朝代：宋

仙經舊得還丹訣，郎位高分列宿光。
太守雙旌指南越，使君千騎冠東方。
飲冰清白臨遐俗，晝錦輝榮過故鄉。
曾是重華張樂地，九韶聞處味應忘。
胡小著克順知泉州惠安縣兼過南昌别墅
作者：楊億
朝代：宋

平明束簡下蘭臺，海縣鳴琴亦滯才。
厭說風塵住京洛，貪看雪浪架蓬萊。
楚江歸思鱸魚鱠，隨岸離筵竹葉杯。
通德舊居旌闕在，遼東鶴馭少徘徊。
胡秘丞知潯州
作者：楊億
朝代：宋

蘭臺進秩通閨籍，熊軾臨民奉詔條。
風俗重尋南越志，鄉關猶隔浙江潮。
懸知坐嘯謳謠洽，更想行春意氣饒。
遠宦逢秋少悲吒，潘郎玄鬢恐先凋。
胡馬嘶北風
作者：楊億
朝代：宋

動地陰風勁，連雲白草齊。
聞琴空仰秣，踐雪憶歸蹄。
金埒心寧戀，鹽車困欲嘶。
過關拖疋練，渡水惜鄣泥。
五路鸞旗緩，千金碣館迷。
覉魂重懷土，不寐到晨鷄。
至郡累旬惡風
作者：楊億
朝代：宋

鄧禹功曹器，馬周令長才。
叨臨萬室郡，驟致五風災。
大木行將拔，繁雲黯不開。
自知蒙闇極，民吏竊相咍。
致仕朱侍郎歸江陵
作者：楊億
朝代：宋

二年分直浴堂門，簪筆垂紳奉至尊。
日過八甎批漢詔，宴開三殿挹堯樽。
忽聞抗表干君父，切要懸車示子孫。
碧落改官旌舊德，黄金加賜見深恩。
羣公祖道爭飛蓋，故吏沾襟亦戀軒。
定是遼東嘆城郭，肯同彭澤慮田園。
捧觴莫訴前爲壽，上馬猶能左屬鞬。
臨别延英對數刻，已應惇史記嘉言。
致齋太一宮
作者：楊億
朝代：宋

漢帝祈年館，威神法太微。
赤章修秘祝，盤石拂仙衣。
雉雊靈光發，鸞歌彩霧霏。
霓旌飄夕吹，瑤草泛春暉。
瓊屑晨杯滿，芝苖晝茹肥。
象樽猶一獻，鳬舄自雙飛。
天迥飇輪度，宵殘素瑟希。
回看葱鬱處，佳氣接彤闈。
與客啟明
作者：楊億
朝代：宋

越客逃名誤鑿坯，漢庭初聘碧雞才。
操心四十知無惑，削牘三千恥自媒。
苦吟多年依洛社，賦成他日上蘭臺。
郡齋懸榻流塵滿，七見東風落楚梅。
舊將
作者：楊億
朝代：宋

平生苦戰憶山西，拊劍臨風氣吐霓。
戟户當衢容駟馬，髯奴繞帳列生犀。
新豐酒滿清商咽，武庫兵銷太白低。
髀肉漸生衣带緩，早朝空聽汝南雞。
苦熱
作者：楊億
朝代：宋

極目長天度鳥稀，纖蘿不動轉晨暉。
已裁圓月班姬扇，更換輕雲子産衣。
河朔一時觴對舉，臨淄萬井汗交揮。
冰丸雪散成虚設，欲借飇輪羾紫微。
范儀下第東歸
作者：楊億
朝代：宋

君住武夷鄉，思歸便促裝。
溪鱗絲縷細，園茗露牙香。
雷火悲三上，金錢困一囊。
長纓塵土滿，會待濯滄浪。
荷花
作者：楊億
朝代：宋

絕岸疏烟合，回塘夕照和。
水仙猶度曲，川后自收波。
銀漢橋横鵲，蘅臯襪濺羅。
玉杯承露重，鈿扇起風多。
翠羽芳洲近，青絲快騎過。
石城秋信斷，搔首奈愁何。
葉生歸縉雲
作者：楊億
朝代：宋

出門西望長安笑，抱璞來求善價沽。
惟罄囊裝買羣籍，不持刺字謁當塗。
鱸魚漸熟思歸切，羊酪初嘗得味無。
送子東還重銷黯，我曾三載守仙都。
葉秘書温知蜀州江原縣
作者：楊億
朝代：宋

秘省丞郎出字人，錦江偏好濯纓塵。
酒壚千古風流地，花縣三年爛漫春。
白羽豫州慵草檄，青天蜀道厭摧輪。
巴猿杜魄驚鄉夢，莫遣霜華髩畔新。
董温其赴淮南幕
作者：楊億
朝代：宋

歲晏梁園密雪飛，出關猶憶弃繻時。
屬鞬正是從軍樂，插羽那憂草檄遲。
陪宴初筵揮玉柄，從遊别墅騁金羈。
只應偏啖牛心炙，自此聲名漢殿知。
董給事知洪州
作者：楊億
朝代：宋

豫章南國一都會，夕拜東臺最上流。
捧詔暫辭青鎖闥，攜家便汎木蘭舟。
褰帷聽訟民謠洽，解榻延賓主禮優。
只恐徵黄在朝暮，西山靈藥未容求。
蘇寺丞維甫知簡州陽安縣兼攜家之任
作者：楊億
朝代：宋

神雞縹碧馬金精，西海桑田一掌平。
苜蓿度關風漸勁，莓苔登棧雨新晴。
琴齋盡室無歸夢，錦里當壚奈宿酲。
麈柄清談且爲政，莫貪蒟醬學論兵。
螢
作者：楊億
朝代：宋

爽籟生遙圃，斜暉落半岑。
微芒浮草際，零亂起牆陰。
武子窗塵積，隋家苑樹深。
燈光透疏隙，珠彩射清潯。
野燐宵爭出，星榆曉共沈。
長門秋漏永，偏照淚涔涔。
行次潁州值雨留駐數日因貽郡守秘閣刁公
作者：楊億
朝代：宋

夢想蒼龍闕，盤桓汝水濱。
郡侯偏愛客，秋雨更留人。
饌盛嘗鱸鱠，樽空倒角巾。
羈愁不能遣，唯恐二毛新。
衢州阮比部學士得假歸鄉見過陋止留題詩什因以謝之
作者：楊億
朝代：宋

千騎駸駸赴郡初，曾迂旌斾訪吾廬。
天邊誰識郎官宿，門外空迴長者車。
勸酒樽罍應引滿，題詩屋壁是親書。
鄉人聞有神仙客，遠近爭來看隼旟。
表弟廷評章得象知信州玉山縣
作者：楊億
朝代：宋

懷玉烟霞接武夷，我思祖德涕霑衣。
縣齋製錦留遺愛，庭樹藏鐶長舊圍。
彭澤公田今已廢，遼東邑子半應非。
津亭送别空搔首，籍在金門未得歸。
表弟李宗元知桂州陽朔縣
作者：楊億
朝代：宋

桂林陽朔溪山秀，莫歎迢迢五嶺南。
百里字人須敏政，千金酌水更懲貪。
鳴榔下瀨潮程遠，曵彩升堂壽讌酣。
遠地民淳無牒訴，縣齋終日好清談。
表弟章廷評得象知邵武軍歸化縣
作者：楊億
朝代：宋

幾年索米住京師，新得東堂桂一枝。
宰邑絃歌循吏政，還鄉鷄黍故人期。
于公陰德知終大，萬石家風喜不衰。
毛義動容初捧檄，太邱積德舊刊碑。
甘棠二紀民猶愛，苦蘗三年吏不欺。
桑梓經過身晝錦，庭闈扶侍鬢垂絲。
元方惠化傳遒鐸，令伯歡心獻壽巵。
邦境中分同魯衛，政聲相應似塤篪。
嘗思竹馬遊從日，又見風鵬奮擊時。
執手勉君勤素業，歸來更直鳳凰池。
表玄師歸縉雲有懷故雄闍黎成轉韻六十四句
作者：楊億
朝代：宋

括蒼古名郡，生齒三萬家。
我昔自仙殿，捧詔臨軍牙。
清心治朞月，訟息民無譁。
雄公真大士，宴坐綿歲華。
駕言造梵宇，室邇驚人遐。
迎門虎溪屐，布地牛頭花。
庭松偃翠蓋，澗泉漱金沙。
坐聞師子吼，歸恨踆烏斜。
驛召還上都，騰裝即修路。
别師黄金園，贈我碧雲句。
我歸步赤墀，代言紅藥署。
彈指知苦空，觀心得降住。
藏識慚宿薫，輪迴悲晚悟。
折簡問南宗，寄言滿緗素。
絕念契真如，忘筌離文字。
刼燒雖洞然，龍華决同遇。
師名達宸扆，恩詔頒方袍。
歡喜黑白衆，蕭衰霜雪毛。
毗邪見有疾，示身如幻泡。
雙林忽歸寂，人天但哀號。
堆案遺札在，滿鉢香飯銷。
只應伸臂頃，未覺他方遙。
犀柄挂空壁，鴈塔千層霄。
七返暫來去，四大非堅牢。
口占成尺題，手澤著紙尾。
親遣上足師，浮杯渡江水。
雲朵搖筆精，玉音鏘里耳。
遺我方石枕，斑文剪霞綺。
諭我求菩提，心堅正如此。
愴然悲夢形，汍瀾泪盈眦。
上足今去歸，焚修益勤止。
當續祖燈明，無令社蓮死。
許洞歸吳中
作者：楊億
朝代：宋

春渚歸艎不暫留，青絲如葆恐逢秋。
騷人已得江山助，賦客終陪霰雪遊。
三徑未荒休歎鵩，十漿先饋定驚鷗。
洞庭霜橘疁田粟，歳計猶堪比徹侯。
詠華林書院
作者：楊億
朝代：宋

聞說華林院，名將闕里偕。
生徒似東魯，書籍勝西齋。
俎豆儒風盛，塤箎樂韻諧。
門閭雙桂茂，編秩九流排。
講學搴紗幕，題詩掛粉牌。
荀陳傳舊族，游夏結同儕。
紅實洲生橘，清陰世種槐。
夜蟾穿戶牖，晴瀑瀉巖崖。
遠客來千里，新恩出兩階。
橫經定何日，凭此寄幽懷。
詠醉
作者：楊億
朝代：宋

劉伶石五斗，康成三百杯。
欹斜星弁側，嵬峨玉山頺。
人語蜩螗沸，天形帟幕開。
應知是狂藥，何不學顔回。
詩一首
作者：楊億
朝代：宋

漚生稱漚滅，二法本來齊。
要識真歸處，趙州東院西。
諸公於石氏東齋宴鄭工部分韻得愁秋浮
作者：楊億
朝代：宋

楚客登臨處，離懷重隱憂。
二毛初入髩，一葉早驚秋。
旅鴈他鄉思，悲笳絕塞愁。
憑何遣羈緒，菊蘂滿杯浮。
諸暨簿張慈
作者：楊億
朝代：宋

新官佐邑近閩禺，令伯歡心就養初。
暫住梁園慵獻賦，因經禹穴更探書。
忘機海國親鷗鳥，寄信京華託鯉魚。
迴日殺青兼兩載，想君清俸亦無餘。
譯經光梵大師
作者：楊億
朝代：宋

薪火滅雙林，誰傳七佛心。
譯筵香篆絕，經葉蠧魚侵。
猊座雲雷歇，龍宮歳月深。
青蓮流半偈，白馬度千岑。
大士招提啟，明君羽葆臨。
對翻天竺字，助發海潮音。
空界花成雨，仁祠地布金。
九旬談妙理，三接簡宸襟。
淨社延居士，生臺集野禽。
琅函香拂袂，奈苑樹交陰。
文字蹄求兔，機緣芥值針。
龍華他日會，應記洛生吟。
譯經惣持大師致宗之泗上禮塔
作者：楊億
朝代：宋

早傳心印得衣珠，不學聲聞證有餘。
犀柄屢登三殿講，琅函新譯五天書。
蓮華塔下焚香去，竹箭波間解纜初。
隨順世緣無所住，經行宴坐自如如。
讀史學白體
作者：楊億
朝代：宋

易牙昔日曾蒸子，翁叔當年亦殺兒。
史筆是非空自許，世情真僞復誰知。
貽諸館閣
作者：楊億
朝代：宋

聞戴宮花滿鬢紅，上林絲筦侍重瞳。
蓬萊咫尺無因到，始信仙凡迥不同。
賀太僕錢少卿直秘閣
作者：楊億
朝代：宋

幾年宿衛向周廬，頻貢文章白玉除。
纔換月卿歸少列，又來天禄校中書。
東吳世胄王孫貴，北第門闌太僕居。
春草題詩欺謝客，上林奏賦慕相如。
石渠講論應重席，翠輦巡遊且奉車。
禁籞風光暮春月，彯纓看是綴嚴徐。
賀資政學士王侍郎
作者：楊億
朝代：宋

瀝懇青規動帝心，秋曹月殿寵光深。
論思東序清閒宴，偃息西崑翰墨林。
私第藏書皆有副，公庭種竹待成陰。
卧龍禁闥應非久，救旱還須起作霖。
贈張季常
作者：楊億
朝代：宋

疊巘參差翠繞門，雕梁賀燕自成羣。
殺雞日夕期嘉客，種竹寒暄對此君。
且向東臯輸黍稷，便應北闕降玄纁。
子真漫說耕巖石，不奈聲名四遠聞。
贈文照大師
作者：楊億
朝代：宋

讀徧龍宫七佛書，一塵無念得衣珠。
金園講席天花滿，沙界禪心水月孤。
擁衲夜霜凝屋瓦，閉關春雨長庭蕪。
公卿半是空門友，瓶錫因循寄上都。
赤日
作者：楊億
朝代：宋

赤日亭亭晝正賖，長風萬里憶星槎。
銅盤瓊蕋三危露，素綆寒漿五色瓜。
蘭室冷光浮玉簟，柳營清吹逐金笳。
翠微泉石終南路，千古離宮倚曙霞。
趙殿丞知河南縣
作者：楊億
朝代：宋

鼎邑閭閻有古風，清談爲治自從容。
官聯殿省通朝籍，路過津橋入縣封。
柳蔭天街時案轡，雲生少室好搘笻。
龍門舊有題名處，石壁蒼苔駮幾重。
路學士知河中府
作者：楊億
朝代：宋

一麾新自海濱還，又佩魚符入故關。
千里山河臨劇郡，九天鴛鷺别通班。
樓經往聖迴清蹕，路接邊夷獻白環。
版籍素多田賦錯，干戈初息羽書閒。
從軍上客彫龍藻，佐酒妖姬墮馬鬟。
更遣府公吟思發，中條新霽碧孱顔。
送僧之大名府謁長城侍郎
作者：楊億
朝代：宋

東吳舊寺寄巖隈，駐錫神州久未迴。
琴曲誰知流水意，詩篇自占碧雲才。
廬峰已結白蓮社，鄴下暫尋銅雀臺。
仙殿主人偏好事，春風鈴閣且徘徊。
送僧之棣州謁王工部
作者：楊億
朝代：宋

雪晴河水正流澌，風卷驚蓬滿眼飛。
客路飄飄攜一錫，禪房寂寂掩雙扉。
曹溪衣鉢何年得，廬阜香燈幾日歸。
賢守相逢膜拜後，都人爭勸施珠璣。
送僧歸天寧萬年禪院
作者：楊億
朝代：宋

暫別雲山幾度瓜，方袍初日耀蘭芽。
吟詩池上生春草，說法庭中散寶華。
桂檝去依隨岸柳，松軒歸賞赤城霞。
御書滿篋新頒得，應向三吳到處誇。
送僧歸蘇州
作者：楊億
朝代：宋

說法雄音敵海潮，一棲京寺葉頻凋。
水田三事衣將敝，香積多年飯頓銷。
忽憶虎丘飛夢到，更聞蓮社寄書招。
好傳祖印歸南土，莫遣宗風漸寂寥。
送僧歸越
作者：楊億
朝代：宋

中林宴坐赤髭繁，水月禪心出世間。
說法音同海潮震，隨緣身比嶽雲閒。
曹溪嫡嗣多參見，碧落仙卿徧往還。
歸去舊房秋色晚，澗松枝偃雨苔斑。
送僧歸越州
作者：楊億
朝代：宋

舊房稽嶺鎖春苔，猿鳥歡迎振錫迴。
花雨六時飄講席，樵風千里送浮杯。
一乘了義刳心學，三藏真文盥手開。
跡似孤雲本無滯，飄飄新到帝鄉來。
送吳航
作者：楊億
朝代：宋

井臼荒涼旅鬢班，經年索米住長安。
囊中賣賦金都盡，衣上悲秋泪不乾。
客路飄蓬殊未定，侯門置醴豈成歡。
擔簦忽起東遊興，庭樹西風昨夜寒。
送張彝憲歸鄉
作者：楊億
朝代：宋

處處春波滿稻畦，海棠零落子規啼。
一麾遠郡方留滯，十里長亭又解攜。
後夜灘聲妨客夢，初晴雲物入詩題。
到家爲問田園事，桃李猶應有舊蹊。
送張無夢歸天台山
作者：楊億
朝代：宋

小隱瓊臺布水邊，獨披金誥味重玄。
晨鳬化舄趨軒室，秋鷺翻濤逐楚船。
養鶴七年知善舞，種芝三秀舊成田。
飇輪不駐勞宸眷，犀管裁章與世傳。
送張蜕秀才
作者：楊億
朝代：宋

許由流寓因相識，歲歷今移十二辰。
别墅已荒三徑草，素衣猶化九衢塵。
懸瓢顔巷安貧久，泣玉荆山失意頻。
莫向明時便招隱，重來須醉杏園春。
送温州聶從事赴闕
作者：楊億
朝代：宋

佩鞬來海上，七見歲星移。
務劇操刀割，書成插羽馳。
詩傳百越徧，詔下九霄遲。
束带朝閶闔，歸艎汎渺瀰。
舊遊聊税駕，雅飲且軒眉。
鄭驛歡相接，牙絃辱所知。
病驚瓊樹瘦，醉露玉峰奇。
上馬便西笑，何須訴酒巵。
送石枕與參政王給事
作者：楊億
朝代：宋

千古碧潭秋水骨，琢成孤枕冷於冰。
因爲江外朱輪守，得自林閒白足僧。
月幌光寒吞桂魄，暑軒氣爽壓梅蒸。
奇章好尚非流俗，願向蕭齋代曲肱。
送禪牀與樞密王左丞
作者：楊億
朝代：宋

北祖安禪唯看净，毗邪升座更談空。
須知密勿萬機外，常在瑜伽三昧中。
送章四十舅翁東歸
作者：楊億
朝代：宋

鄉黨共推賢，干名二十年。
早懷荆岫璞，遲下祖生鞭。
敢諫書無報，徒行履欲穿。
聖朝公道在，搔首賦歸田。
送章安世赴舉
作者：楊億
朝代：宋

螢燭辛勤十載餘，藹然高價滿州閭。
一枝未折仙人桂，千里又隨鄉老書。
梁苑雪花成賦後，禹門雷鼓化鱗初。
山城日日望春榜，莫遣南來音信疏。
送章頔寺丞之巴陵
作者：楊億
朝代：宋

涔陽從事有嘉聲，外計封章薦姓名。
再命便爲千室宰，于飛又岀九重城。
腰懸銅墨才猶屈，吟對江山思轉清。
楚客十年偏遂意，秋風滿筯紫蓴羹。
送章頔歸鄉
作者：楊億
朝代：宋

蕪穢休嗟負郭田，蹉跎自過鹿鳴筵。
荆山玉璞空三獻，梁苑風塵已十年。
疏入禁中猶未報，賦成都下早曾傳。
獨攜書劍歸閩嶺，共泛煙波入楚天。
獵獵酒旗邀舉白，招招漁艇勸烹鮮。
棋枰鬭勝疑成癖，砧杵驚愁幾廢眠。
驛路數程煩託乘，郡齋終日喜談玄。
如何弃我還家去，相送津亭一黯然。
送覲道人歸故
作者：楊億
朝代：宋

跡寄浮屠教，心将汗漫遊。
無眠長達曙，却立動經秋。
秘訣神仙授，靈苖洞壑求。
誅茅探虎穴，投杖涸龍湫。
丹熟爐應冷，禪餘室更幽。
登山不累息，入夏亦重裘。
名已標真籍，身猶隱沃洲。
逍遙訪巖穴，迢遞别林丘。
徧覽縉雲境，還浮一葉舟。
三千功欲滿，鶴馭恐難留。
送邵梁秀才
作者：楊億
朝代：宋

君家罨畫溪，歲晚忽思歸。
密雪不獻賦，流塵空化衣。
購書藏屋壁，温席奉庭闈。
清世莫招隱，垂天待一飛。
送錢易
作者：楊億
朝代：宋

霜葉飛梁苑，風檣指上饒。
江山應有助，別恨寄蘭苕。
送韓永錫歸闕
作者：楊億
朝代：宋

縉雲六載掌關征，學得陽冰小篆成。
逋客幾人曾識面，仙山到處便題名。
桑郊又是乘軺去，鈴閣虚煩解榻迎。
舊讀春秋究微旨，何須苦說不知兵。
送高學士知越
作者：楊億
朝代：宋

萬壑千巖古剡中，錦旗朱轂此臨戎。
酒廚歲取公田秫，樵舸朝分射的風。
閣吏蒸青藏史牘，席賓簪玳奉談叢。
海邦訟息多幽賞，禹穴奇書爲一空。
遊王氏東園
作者：楊億
朝代：宋

名園聊得拂塵衣，深入春叢一逕微。
萬樹未饒金谷富，百畦猶有漢陰機。
青蘋風暖天鷄出，文杏巢乾海鷰歸。
向晚鳴騶九門路，柳堤回首獨依依。
邵奉禮歸鄉
作者：楊億
朝代：宋

應制曾親白玉除，桐君溪畔是幽居。
末登王子洛賓歲，已讀黄香東觀書。
萬里歸寜承漢詔，三牲供膳奉潘輿。
水衡得俸誠堪喜，莫便揮金學二疏。
郡中即事書懷
作者：楊億
朝代：宋

海隅爲郡真卑屑，簿領沉迷箠楚喧。
王事更逾星火急，吏曹何啻米鹽煩。
甘棠聽訟曾無倦，丹筆書刑幸不冤。
境上送迎暫置驛，齋中宴喜懶開樽。
逢人未免腰如磬，議政常防耳屬垣。
鮑臭恐將羣小化，蟲疑難與俗流論。
却思寂寞棲天禄，爭得逍遙似漆園。
外地粗官如竹葦，一麾出守豈堪言。
郡民以歲稔刑清相率爲齋以報善政永嘉聶從事賦詩紀其事因依韻足成一百言以謝之
作者：楊億
朝代：宋

爲郡臨甌越，雲泉興未乖。
歡謠乏襦袴，歸思滿荆柴。
偶遂豐年望，潛將樂土偕。
流民爭襁負，兇黨絕椎埋。
精力姦多露，清心政自諧。
羣生不疵癘，比屋已綏懷。
輙詣金人宇，同修香積齋。
漫勞歌邵父，方待拍洪崖。
治行非尤異，傳聞及等儕。
雕章忽垂贈，屬和愧淫哇。
郡齋即事書懷十二韻呈諸官
作者：楊億
朝代：宋

長樂疏鐘自厭聞，漢庭誰不惜離羣。
舟浮一水波瀾闊，路入千山杳靄分。
郡閣先憂迷簿領，村田聊得問耕耘。
疲民深喜猶安堵，黠吏那知便舞文。
照膽求瑕空察察，飲冰爲政漫云云。
玄臺已分嘲揚子，桑野須防誚使君。
别派東傾連漲海，故園西望隔晴氛。
黛鋪遠岫秋將晚，綺散餘霞日欲曛。
小檻報春梅爛漫，滿空呈瑞雪繽紛。
題詩到處尋紅葉，置酒終朝看白雲。
符竹偶分慚出守，櫜鞬暫佩愧從軍。
石渠舊署頻牽夢，室有芝蘭閣有芸。
郡齋西亭即事十韻招麗水殿丞武功從事
作者：楊億
朝代：宋

郡齋退食復何爲，縱目西亭景物奇。
疊嶂雨餘泉眼出，澄潭風靜釣絲垂。
城臨古戍寒蕪闊，路轉荒村野彴危。
幾處唱歌聞白紵，誰家酤酒見青旗。
蝶隨游妓穿花徑，犬吠行人隔槿籬。
桃李成蹊春盡後，魚鹽爲市日中時。
桑麻萬頃晴氛散，絲竹千門夕照移。
吟際嶺雲飛冉冉，望中壠麥秀離離。
煙迷喬木鶯遷早，水滿芳塘鷺下遲。
鶴蓋翩然肯相顧，主人終宴豈知疲。
郡齋西亭夜坐
作者：楊億
朝代：宋

凉颸初拂衽，皓魄正當軒。
宿鳥林間定，流螢草際翻。
蒼茫迷野色，嘲哳辯方言。
角罷重城掩，漁歸别浦喧。
斷蛩吟壞壁，寒杵出遙村。
樹影成帷密，灘聲激箭奔。
夜長風露冷，川迥水煙昏。
對景都無寐，冥心契混元。
鄭工部陜西隨軍轉運
作者：楊億
朝代：宋

西鄙欃槍未掃除，營中慷慨請行初。
三軍粒食資心計，一月星郵待捷書。
宣室喜聞延賈誼，茂陵久歎滯相如。
謗言盈篋親曾見，反間千金計豈疏。
遺愛道傍喧竹馬，先聲塞外懾穹廬。
馮唐莫歎淹郎署，博望還忻擁使車。
隴右行收萬里地，關中坐致九年儲。
牙籌羽檄皆吾事，才刃飄飄兩有餘。
鄭漙赴汀州判官
作者：楊億
朝代：宋

家近祝融峰，登科遇至公。
悲秋雙鬢改，佐幕十年中。
食蘗心常苦，占蓍命未通。
甌閩路雖遠，荆楚俗多同。
投刃應餘地，當樽莫暫空。
援毫如草檄，又是愈頭風。
鄱陽皮錄事
作者：楊億
朝代：宋

松陵遺集占風騷，故國田園沒海濤。
三世青氈傳舊物，十年黄綬歎徒勞。
謝塘春草侵魂夢，潘縣秋霜入鬢毛。
鄱水黄金漫如粟，想君終不染脂膏。
酬秘閣黄少卿因見所作洞霄宫碑且有題記
作者：楊億
朝代：宋

譙郡增嚴李母祠，神龜矯首負金碑。
豆萁已乏不休思，韲臼兼無絕妙辭。
翠琰雄文慚內史，黄庭美翰枉羲之。
蓬丘麗句偏相許，勝得山龍衮服披。
酬謝光丞四丈見慶新命之什
作者：楊億
朝代：宋

武夷歸路苦迢遙，延閣官曹正寂寥。
彩鳳銜書俄錫命，黄金刻印便懸腰。
紫微署近時當制，建禮門深日趁朝。
咫尺天顔曾賜對，熒煌台座得爲僚。
鬼神清問憂前席，松柏深情見後凋。
一曲陽春特相寄，慚將木李報瓊瑤。
重陽日憶遠
作者：楊億
朝代：宋

逆旅重陽節，窮秋萬里身。
金英浮酒盞，珠泪濕衣巾。
爲客飄蓬遠，思家落葉頻。
只應蝴蝶夢，夜夜得相親。
金馬
作者：楊億
朝代：宋

茂異紛綸集漢庭，求賢詔在竹書青。
共趨金馬門前路，誰識東方是歲星。
錢大夫赴并州
作者：楊億
朝代：宋

太原西北勁兵處，地直雲中控定襄。
六月出師平玁狁，九天選將下文昌。
車魚辟士應難得，詩禮臨戎亦未妨。
緩急羽書須自草，平安烽火鎮相望。
柳營禀畏將軍令，毳幕懷來塞下羌。
清嘯肯饒劉越石，長纓終係左賢王。
關山萬里邊塵靜，亭館三冬朔雪狂。
笛怨梅花新度曲，樽傾竹葉淺飛觴。
禦寒應覺重裘暖，料敵懸憂兩髩蒼。
只待今年破虜後，徵歸論道坐巖廊。
錢易赴蘄春
作者：楊億
朝代：宋

名重星垣試，官閒月寺中。
竹符千里郡，花浪一帆風。
塵隙駒從度，霞觴酒莫空。
公堂封筆塜，郵舍遞詩筒。
騷客休懷楚，詞臣合薦雄。
長庚謫仙骨，須入抃鼇宫。
閣門廖舍人知袁州
作者：楊億
朝代：宋

駸駸五馬動征塵，太守風流世絕倫。
身事漢庭爲小相，家傳楚國是騷人。
煙波莫歎重湖遠，桑梓仍將别墅鄰。
麥穗微黄稻苗綠，朱轓入境便行春。
閣門錢舍人知全州
作者：楊億
朝代：宋

家傳吳越賢王後，郡壓瀟湘最上游。
三殿從來奉宸扆，一麾今去典方州。
蟬吟高柳隋堤暮，水漲平湖楚澤秋。
入境壺漿填候館，上官鐃吹夾華輈。
山川徧歷騷人地，宵旰遐分聖主憂。
應向桑郊停五馬，青春太守本風流。
閨思
作者：楊億
朝代：宋

征夫萬里戍交河，塞外蕭條朔氣多。
古壁暗蛩催夜織，朝來一葉下庭柯。
陳堯拱廷評致仕歸蜀
作者：楊億
朝代：宋

一家今有十朱輪，獨憶雲山欲退身。
天邑繁華行樂厭，月曹清要命書新。
西風躍馬經秦甸，東道椎牛讌孟鄰。
秋稼萬箱僮百指，羲皇之上更何人。
陳太博知建州
作者：楊億
朝代：宋

夢筆山連化劍津，兩鄉人看錦衣新。
北堂滫瀡三牲膳，南陌驂驔五馬塵。
畫角聲殘鈴閣暮，露牙香細茗園春。
甌閩自昔多居士，誰是賢侯席上珍。
陳小著從易知邵武軍
作者：楊億
朝代：宋

奏牘金門奉帝俞，平明鸞省剖銅符。
北堂送喜應占鵲，南國思歸不爲鱸。
歲月天涯鄉樹老，煙波江上客帆孤。
會稽友婿堪羞死，邑令今來負弩驅。
集賢劉工部隲知衡州
作者：楊億
朝代：宋

仁里古湘川，頒條命雋賢。
腰垂丈二組，身下九重天。
山水登臨思，庭闈喜懼年。
官曹郎位宿，衣袂御爐煙。
記事成新史，賡歌有雅篇。
爲貪驅弩矢，不從汎樓船。
治道山陰卒，離羣藏室仙。
衡陽無過鴈，尺素若爲傳。
集賢宿直寄中書李梁二舍人
作者：楊億
朝代：宋

耿耿銀釭照直廬，西風黄葉滿庭除。
愁心不忍聞賓雁，病眼猶能拾蠧魚。
欹枕微吟空展轉，遶廊閑步自躊躇。
銅龍漏滴傳鈎盾，玉兔光芒射綺疏。
薄宦久淹滄海郡，故交多入紫垣居。
洛陽已在拜塵後，宣室那逢膝席初。
投閣寂寥深自愧，抱關憔悴擬何如。
寧思西掖五花判，且補河東三篋書。
桑梓任抛萬里外，蓬萊試住十年餘。
釋之不調嵇康懶，終待休官學灌蔬。
集賢李金部知潁州
作者：楊億
朝代：宋

汝陰名郡擁朱輪，洛宅霜威尚襲人。
門籍舊通仙禁近，書囊纔補殿帷新。
金華入侍知非晚，石柱題名又幾春。
莫戀桑郊停五馬，蓬邱几硯自生塵。
霜月
作者：楊億
朝代：宋

月夕露爲霜，心知厭獨房。
吟殘猶擁鼻，望極自回腸。
鬢減前秋綠，衣消外國香。
星津誰待報，織素未成章。
靈嶽
作者：楊億
朝代：宋

靈嶽標真牒，孤峰入紫氛。
藤蘿暗仙穴，猿鳥駭人羣。
白道千年在，縣流萬壑分。
漢壇秋蘚駁，曾祀武夷君。
靈隱長老歸舊山
作者：楊億
朝代：宋

浮杯心與海鷗親，駐錫王城忽過春。
麟殿九旬談妙法，曹溪一滴渡迷津。
狂翻竹箭波隨棹，側布黄金地絕塵。
白黑歡迎猿鳥喜，紺園風定雨花新。
題弟晦所居壁
作者：楊億
朝代：宋

制宅何其巧，連山復带溪。
芳樽長有酒，嘉樹自成蹊。
學舍祥鱣墮，歌梁賀燕迷。
調琴明月榭，繫馬綠楊堤。
好畤田園美，南華物我齊。
終當解簪組，同此味天倪。
題張居士壁
作者：楊億
朝代：宋

疊巘參差翠遶門，雕梁賀燕自成羣。
殺雞日夕期嘉客，種竹寒暄對此君。
且向東臯輸黍稷，便應北闕降玄纁。
子真漫說耕岩石，不奈聲名四遠聞。
題張濬所居壁
作者：楊億
朝代：宋

三張舊族富英髦，仙墅重經散鬱陶。
深喜太邱家法在，須知定國里門高。
分題毎日搖雞距，合宴常時把蟹螯。
獨感戴侯恩未報，徘徊不覺涕沾袍。
題顯道人壁
作者：楊億
朝代：宋

心似寒灰不復然，尋常談論即彌天。
門臨潁水多年住，法自曹溪幾世傳。
儒士誰同翻貝葉，都人長見施金錢。
翰林詩版分明在，曾與吾家有舊緣。
館中新蟬
作者：楊億
朝代：宋

碧城青閣好追凉，高柳新聲逐吹長。
貴伴金貂尊漢相，清含珠露怨齊王。
蘭臺密侍初成賦，河朔歡遊正舉觴。
雲鬢翠緌徒自許，先秋楚客已回腸。
首座昇大師赴西京知教門事
作者：楊億
朝代：宋

高論彌天四海聞，久爲龍象主空門。
雪峰傳法稱開士，麟殿談經奉至尊。
香滿賜衣歸洛社，苔封文室寄梁園。
梵書貝葉應攜去，齋罷與誰相對翻。
高起居知廣州
作者：楊億
朝代：宋

作藩南越古稱雄，五管皆歸節制中。
腰佩金龜三品綬，船開畵鷁一帆風。
橘官手版趨塵遠，梅使星車附信通。
暫阻螭頭夾香案，清宵應夢未央宫。
魏奉禮昭文知吉州龍泉縣
作者：楊億
朝代：宋

平昔登龍坂，因緣識玉人。
庭中華轂滿，膝下綵衣新。
少列悲先露，高堂泣累茵。
嘉賓碣館閉，遺業寢邱貧。
弓冶傳家久，絃歌宰邑頻。
循良同漢吏，惠愛及齊民。
又出夷門去，還臨灨水濱。
不須輕百里，自古應星辰。
鶴
作者：楊億
朝代：宋

悵望青田碧草齊，帝鄉歸路阻丹梯。
露濃漢苑宵猶警，雪滿梁園晝乍迷。
瑞世鸞凰徒自許，繞枝烏鵲未成棲。
終年已結雲羅恨，忍送西樓曉月低。
麗水甄殿丞手植朱李繁實盈枝折以貺予感而成詠
作者：楊億
朝代：宋

五年爲邑鬢霜侵，吏隱由來得趣深。
不獨絃歌長滿耳，兼聞桃李已成陰。
晨昏我有南陔戀，江海君懷北闕心。
早晚飛沉俱遂志，願將初服敵華簪。
麗水甄殿丞移疾請告
作者：楊億
朝代：宋

數日不逢黄叔度，胸中鄙吝一時生。
如何民瘼偏能療，却是詩魔未得平。
夏景清和妨命駕，玄臺寂寞阻飛觥。
欲親高論無由得，須作文殊問疾行。
黄刑部之陜西轉運
作者：楊億
朝代：宋

百二秦川四塞寛，甘泉烽火報平安。
泥書雙筆遷郎署，粒食千金仰縣官。
江海半生抛别墅，闗山何日解征鞍。
定将鞭筭資心計，流馬功成國史刊。
黄小著震知興元府南鄭縣
作者：楊億
朝代：宋

藏室仙郎罷屬辭，暑天驅傳出京畿。
流年兩鬢生華髪，宰邑全家住翠微。
九折坂長須叱馭，三聲猿苦莫霑衣。
金門薦鶚知音在，不到瓜時捧詔歸。
黄少卿惠綠雲湯
作者：楊億
朝代：宋

新甫奇材百尺標，秋空高幹拂鵬霄。
仙經藥品誇難老，人世霜天貴後凋。
千古貞魂愁化實，九原荒壠恨爲樵。
誰硏露葉和雲液，幾宿春酲一啜消。
黄從事隨軍
作者：楊億
朝代：宋

買符來赴調，負羽去從軍。
五夜聞邊角，三時看陣雲。
樽前還料敵，楯上更摛文。
手筆人多許，須銘竇憲勳。
黄旦宰江州德化縣
作者：楊億
朝代：宋

外臺論薦達乘輿，花縣絃歌製錦初。
氣直公車曾諫獵，政清官舍舊懸魚。
二林重結遺民社，五柳閒尋靖節居。
好繼謫仙留絕唱，雲屏九叠倚晴虛。
黄覺東遊
作者：楊億
朝代：宋

鄉關迢遰數千里，塲屋蹉跎二十年。
三獻猶垂卞和泪，幾人先著祖生鞭。
風塵漫索長安米，禾黍全荒負郭田。
關外賢豪徧投分，趙囊迴日滿金錢。
龍圖閣會宴應制
作者：楊億
朝代：宋

册府藏書在紫微，退朝稽古助論思。
中天召宴衢樽滿，乙夜觀文列象垂。
綵鳯翩翻巢綺閣，靈龜夭矯冠金碑。
大風發唱羣臣和，元首康哉庶績熙。
一溪趙宰惠詩次韻謝
作者：楊公遠
朝代：宋

古歙遭逢定宿緣，作成和氣致豐年。
一溪浪靜一溪月，百里民安百里天。
草茂圜扉花滿縣，雨餘村落水通田。
正慙欠識荆州願，忽拜雕冰鏤玉篇。
三用韻·其一
作者：楊公遠
朝代：宋

卜築郊坰外，寬閒一畝餘。
汲泉朝灌菊，炙燭夜觀書。
酒熟邀朋酌，園荒課僕鋤。
喜嘗紅稻飯，旋薦晚菘蔬。
三用韻·其一〇
作者：楊公遠
朝代：宋

無官堪受祿，有橘當封侯。
俗事退三舍，吟情出一頭。
策筇枝縱步，買竹葉澆愁。
又是秋歸去，推移不暫休。
三用韻·其七
作者：楊公遠
朝代：宋

不作皺眉事，何煩古押衙。
且嘗桑落酒，更瀹雨前茶。
風銳霜初結，天寒日易斜。
莫言秋色老，猶自有黄花。
三用韻·其三
作者：楊公遠
朝代：宋

屋頭明月上，此夕又秋分。
千里人俱共，三杯酒自醺。
河清疑有水，夜永喜無雲。
桂樹婆娑影，天香滿世聞。
三用韻·其九
作者：楊公遠
朝代：宋

生計雖隨分，年來迥不同。
窮通槐國夢，得失楚人弓。
世事埋雲月，人情過耳風。
但教强健在，佳况自無窮。
三用韻·其二
作者：楊公遠
朝代：宋

地不喧車馬，蕭然一草廬。
曲通樵牧逕，正合野人居。
秋老欣禾熟，林寒覺葉疏。
高歌仍鼓腹，世事豈關渠。
三用韻·其五
作者：楊公遠
朝代：宋

夜凉清似水，凄切只蛩吟。
喚起離人思，催殘懶婦心。
敲梧風淅淅，篩竹月沈沈。
顥氣微茫裏，依稀見遠林。
三用韻·其八
作者：楊公遠
朝代：宋

陡覺秋蕭索，林端葉漸稀。
菊殘堪作枕，荷老不成衣。
著句愁詩俗，持螯喜蟹肥。
晚來風色緊，吹起荻花飛。
三用韻·其六
作者：楊公遠
朝代：宋

性野耽幽隠，茅茨一二間。
身侔黄鶴瘦，心與白雲閒。
囊裏詩無俗，毫端畫有山。
忽驚時節換，塞鴈又南還。
三用韻·其四
作者：楊公遠
朝代：宋

人生期滿百，有興且追遊。
白髮來非約，青春去莫留。
兔烏雙轉轂，今古一凭樓。
莫問窮通事，從今付分休。
三用韻奉酬
作者：楊公遠
朝代：宋

山水新安斗大邦，也煩臨按馬蹄香。
扶持秀士蛟逢雨，糾察貪夫草遇霜。
對景詩成吟思好，劭農心切去裝忙。
自慚野叟何爲者，白雪陽春拜兩章。
三用韻奉酬·其一
作者：楊公遠
朝代：宋

龍蛇滿紙勢如飛，浄几明窗得句時。
一陣好風吹過我，吟餘束手豎降旗。
三用韻奉酬·其三
作者：楊公遠
朝代：宋

乍雨微寒養麥天，村村斜日起炊烟。
老夫但愧缾無酒，芳草如茵好醉眠。
三用韻奉酬·其二
作者：楊公遠
朝代：宋

不是騷人不是農，筆耕墨耒願年豐。
有時啜罷盧仝茗，習習能生兩腋風。
三用韻奉酬·其四
作者：楊公遠
朝代：宋

今日韶光滿九旬，浮生又了一年春。
莫言虛度渾無補，學得先生句法新。
上巳同省齋直軒郊游直軒有詩次韻是日又值寒食節
作者：楊公遠
朝代：宋

韶光又是二分過，日月如梭可奈何。
對景詩成新意少，持杯量減舊時多。
禁烟修禊偶同日，落絮飛花逐逝波。
祇恐陰晴天不定，明朝有興亦蹉跎。
上疏齋盧按察
作者：楊公遠
朝代：宋

歙境爭先覩使星，玉川風致是前生。
壯懷學富五千卷，明月光分十一城。
吏立寒冰驚號令，民沾和氣樂耘耕。
政聲久徹宸旒聽，行看金甌覆姓名。
上趙相公·其一
作者：楊公遠
朝代：宋

天教古歙巧遭逢，和氣薰蒸蠶麥豐。
重見龔黄宣德化，再生韓柳振文風。
萬間廣厦人人共，千里明蟾處處同。
端的相門還拜相，魯公行即繼周公。
上趙相公·其二
作者：楊公遠
朝代：宋

徹骨清貧頗自憐，生涯淡薄只隨緣。
搜羅景象畫多趣，抖擻襟期詩幾篇。
毛穎漫供煙雨耒，石泓聊當稻粱田。
化爐倘賜甄陶意，便是人生際遇年。
中秋
作者：楊公遠
朝代：宋

秋氣平分雨乍晴，殘雲斂盡楚天清。
野人不趁□花課，贏得今宵看月明。
九日
作者：楊公遠
朝代：宋

滿城風雨霍然開，不負登臨亦快哉。
時俗半無烏帽墮，世情那有白衣來。
且沽薄酒酬佳節，欲賦新詩愧短才。
折得黄花簪兩鬢，任渠兩鬢自毰毸。
九日
作者：楊公遠
朝代：宋

造化推移秋意深，安排景物逐時新。
又逢九日寒花節，不覺三年逆旅身。
烏帽戀頭渾忤俗，白衣送酒竟無人。
翻思杜牧牛山句，誰解清吟繼後塵。
九日同王月溪訪紫陽有詩次韻
作者：楊公遠
朝代：宋

西風凄緊未成霜，拄杖橫拖訪紫陽。
遶郭溪山千古勝，泛杯萸菊一時香。
鬢邊有雪身還健，筆底無塵句不狂。
佳節直須拚酩酊，渾如仙在白雲鄉。
九日登高次宋省齋韻
作者：楊公遠
朝代：宋

久出嘗思賦式微，半生心事少人知。
登高且泛寒花酒，扶老須憑勁竹枝。
樵逕緩躋山詰曲，羈懷難琢句新奇。
絕憐萬里澄秋霽，辜負潘郎風雨詩。
五用韻奉酬見寄·其一
作者：楊公遠
朝代：宋

揚鞭迤邐歷鄉邦，留得清名處處香。
六邑春風濃似酒，一輪秋月冷於霜。
蘇回民瘼宦情好，聽徹鵑聲歸興忙。
滿路溪山無限好，祇應裁剪入詞章。
五用韻奉酬見寄·其二
作者：楊公遠
朝代：宋

潦倒無成困一邦，江湖姓字可曾香。
興來且泛三杯酒，老去從添兩鬢霜。
畫思詩情雖我有，名韁利鎖任渠忙。
寒窗兀坐渾無事，閒閲離騷誦九章。
促織
作者：楊公遠
朝代：宋

促人機杼意殊深，徹夜啾啾不絕吟。
莫入五侯庭院去，青蛾紅粉少知心。
促織用前韻
作者：楊公遠
朝代：宋

兒童探穴戲搜尋，隱跡苔階深復深。
見敵有時能勇鬭，無情終夜只清吟。
喚回枕上羈人夢，惱碎閨中織婦心。
莫向當今機局去，拋梭絡緯已林林。
借吳直軒韻別黄仲宣
作者：楊公遠
朝代：宋

世路間關迥不同，生涯淡薄硯池中。
買蓑去伴玄真子，著句來違黄石公。
雖慰曉猿兼夜鶴，却嗟社燕與秋鴻。
從今雪月交光夜，乘興當思泛短篷。
借張山長韻呈方虛谷·其一
作者：楊公遠
朝代：宋

幡然何事賦歸來，領略黄山酬玉杯。
敲月幾編雖滿世，澤民一念未宜灰。
笑呼臞鶴梅邊去，旋買寒花竹外栽。
襟度汪汪千萬頃，眼青應爲野人開。
借張山長韻呈方虛谷·其三
作者：楊公遠
朝代：宋

樓臺寂寂白雲堆，三徑縈迂鎖翠苔。
怪得菊松多喜色，祇緣琴鶴已歸來。
人瞻北斗光尤燦，門對南山掩復開。
野客再持漫刺謁，不應袖手又空回。
借張山長韻呈方虛谷·其二
作者：楊公遠
朝代：宋

歸來默坐似心齋，南北曾穿幾緉鞋。
踏遍關河才思古，名知草木宦情佳。
桐江勝景歸吟卷，練水寒雲入壯懷。
試數時賢誰敢並，蘇黄端的是同儕。
借汪路教韻題趙東麓判丞臨清堂
作者：楊公遠
朝代：宋

結屋俯清溪，蕭然迥出奇。
書藏千萬卷，梅浸兩三枝。
入竹風聲細，移花日影遲。
樂山仍樂水，何慮復何思。
菊有陶潛逸，蘭無屈子悲。
娛情琴上操，遣興局間棋。
對客頻傾酒，臨流賸賦詩。
要將閒度日，只恐道關時。
觸目多幽致，留題總色絲。
細吟增敬羨，貂續匪佳辭。
借虛翁湧金門城望五詩韻以寫幽居之興·其一
作者：楊公遠
朝代：宋

數竿脩竹半池荷，密掩柴門少客過。
筆底畫能希李郭，囊中詩欠似陰何。
一心夜月炯長在，兩鬢秋霜積未多。
花甲明年重數起，幸逢塵世息兵戈。
借虛翁湧金門城望五詩韻以寫幽居之興·其三
作者：楊公遠
朝代：宋

時光迅速走雙輪，忽憶前朝事已陳。
門外難交騎馬客，竹邊惟結話詩人。
生來豈羨陶朱富，老去寧甘原憲貧。
處世自憐渾不解，江山聊助筆頭春。
借虛翁湧金門城望五詩韻以寫幽居之興·其二
作者：楊公遠
朝代：宋

半生跡未歷江湖，闢地東郊旋剪蕪。
結屋池邊塵自少，蒔梅窗外俗全無。
偶來啜茗謝良友，不肯趨時愧腐儒。
却笑一寒難措手，欲裨短褐拆天吳。
借虛翁湧金門城望五詩韻以寫幽居之興·其五
作者：楊公遠
朝代：宋

堂標野趣豈虛傳，坐看朝嵐與夕烟。
支逕縈迂斜傍竹，幽池清淺倒涵天。
少年心付沾泥絮，晚景身猶順水船。
却喜傳家惟老硯，麝煤磨盡可曾穿。
借虛翁湧金門城望五詩韻以寫幽居之興·其四
作者：楊公遠
朝代：宋

細撚吟髭謾賦詩，騷人那敢與爭馳。
傾杯對月風清夜，倚杖觀山雲斂時。
世事安危渾莫問，人生得失底須悲。
何當琢就梅花句，付與高樓畫角吹。
借虛谷太博狂吟十詩韻書懷併呈太博·其一
作者：楊公遠
朝代：宋

鐘鼎簞瓢信宿緣，且將閒逸度餘年。
詩敲雪月風花夜，畫捲江湖煙雨天。
三尺焦桐方外友，一泓老硯郭邊田。
自慚野趣無拘束，敢和清吟一十篇。
借虛谷太博狂吟十詩韻書懷併呈太博·其一〇
作者：楊公遠
朝代：宋

逕曲通村深復深，聽鶑吟歇聽蟬吟。
園林幽雅已成趣，朝市紛華豈到心。
匣冷馮驩長鋏劍，壁懸元亮不絃琴。
故知忤世皆緣直，有口從今只合瘖。
借虛谷太博狂吟十詩韻書懷併呈太博·其七
作者：楊公遠
朝代：宋

一生不把兩眉愁，厭聽瓢聲笑許由。
願荷鋤來翻畎畝，懶携刺去謁公侯。
酒傾明月清風夜，詩琢空山落木秋。
坎止流行俱莫問，自然霜雪未蒙頭。
借虛谷太博狂吟十詩韻書懷併呈太博·其三
作者：楊公遠
朝代：宋

幽事知誰可共論，烟浮清曉月黄昏。
吟梅細味逋仙句，植蕙閒招楚客魂。
暴富小池蛙奏樂，安貧陋室席爲門。
吾生幸自無榮辱，一任傍人笑作村。
借虛谷太博狂吟十詩韻書懷併呈太博·其九
作者：楊公遠
朝代：宋

身世悠悠歲月侵，兒時歷練到如今。
梅臞元稟冰霜操，松老猶堅鐵石心。
世道任從渠否泰，人情豈爲我辰參。
欲知卜隠在何處，寂寞荒村煙樹深。
借虛谷太博狂吟十詩韻書懷併呈太博·其二
作者：楊公遠
朝代：宋

竹馬纔拋又是翁，年來自覺轉疎慵。
欲開竹下三三逕，還借毫端六六峰。
處世竟無非理事，對人那有可慙容。
浮沈聊爾從吾好，却笑南陽說卧龍。
借虛谷太博狂吟十詩韻書懷併呈太博·其五
作者：楊公遠
朝代：宋

失笑如何了此生，須教日日醉烏程。
是非不較人情好，窮達休論世路平。
釣月耕雲何限樂，枕流漱石有餘清。
近來轉覺身强健，賸喜雙瞳炯炯明。
借虛谷太博狂吟十詩韻書懷併呈太博·其八
作者：楊公遠
朝代：宋

吾廬近野却依城，彈壓風光藉酒兵。
山色可供圖畫趣，泉流聊當管絃聲。
眼前無事方安逸，天下豐年即太平。
權勢從來難倚仗，祇宜孤立度浮生。
借虛谷太博狂吟十詩韻書懷併呈太博·其六
作者：楊公遠
朝代：宋

書劍謀生總不成，效渠東野以詩鳴。
未知唐宋源流異，却喜江湖句法輕。
肩聳每同臞鶴立，口吟端似冷蛩聲。
自憐絕少驚人句，生怕人傳浪得名。
借虛谷太博狂吟十詩韻書懷併呈太博·其四
作者：楊公遠
朝代：宋

頭顱搭颯一山翁，萬事隨宜敢諱窮。
不結東華塵土夢，何干北海馬牛風。
半生蹤跡從容裏，一片襟期冷淡中。
兀坐有時參世味，古今興廢轉頭空。
偶得李竹屋居士摘和靖先生梅詩四聯演成八韻句工而韻險似難繼和愧不自揣僭敢續貂珠玉在傍覺我形穢·其一
作者：楊公遠
朝代：宋

疎影橫斜水清淺，冰容不比尋常見。
若非采石謫仙魂，定是汨羅騷客面。
鶴膝枝低俯鏡奩，鴨頭波靜澄江練。
憑誰說與老孤山，敢續君詩君莫厭。
偶得李竹屋居士摘和靖先生梅詩四聯演成八韻句工而韻險似難繼和愧不自揣僭敢續貂珠玉在傍覺我形穢·其三
作者：楊公遠
朝代：宋

雪後園林纔半樹，支筇細認孤山路。
雲頑未斂風更嚴，木凍且僵天欲莫。
冷蕊依稀無處尋，清香髣髴暗中度。
翻思立馬老坡翁，月上黄昏方得句。
偶得李竹屋居士摘和靖先生梅詩四聯演成八韻句工而韻險似難繼和愧不自揣僭敢續貂珠玉在傍覺我形穢·其二
作者：楊公遠
朝代：宋

暗香浮動月黄昏，斗轉參橫月闖門。
香一線通清曉夢，影千枝寫悄詩魂。
荒寒老屋疎籬處，寂寞斷橋流水村。
青女橫陳雞唱徹，懸知煙霧暝雲根。
偶得李竹屋居士摘和靖先生梅詩四聯演成八韻句工而韻險似難繼和愧不自揣僭敢續貂珠玉在傍覺我形穢·其五
作者：楊公遠
朝代：宋

池水倒窺疎影動，任渠羌管吹三弄。
碧波清淺浄無痕，老榦槎牙堅耐凍。
花放羞同桃李場，香來偏惱詩人夢。
當年曾醉老師雄，翠羽雙雙疑作鳳。
偶得李竹屋居士摘和靖先生梅詩四聯演成八韻句工而韻險似難繼和愧不自揣僭敢續貂珠玉在傍覺我形穢·其四
作者：楊公遠
朝代：宋

水邊籬落忽橫枝，不受狂蜂浪蝶知。
萬紫千紅俱寂寞，三花五蕊自新奇。
風號浪湧連天起，雪作雲凝拂地垂。
此景此時難著脚，輸渠耐冷立江湄。
偶成
作者：楊公遠
朝代：宋

世路崎嶇蜀道難，長年兀兀坐柴關。
詩才得句心先喜，事不縈懷夢亦閒。
已種蒼竿環碧沼，旋營矮屋傍青山。
倘來軒冕雖無分，贏得優游天地間。
偶成
作者：楊公遠
朝代：宋

抱膝長吟更短歌，百年身世易蹉跎。
事逢如意從來少，詩不驚人空自多。
暖日烘時花著子，東風吹後草成莎。
看渠天道無私覆，寒谷陽春有脚麽。
偶題
作者：楊公遠
朝代：宋

鵝黄又染柳絲絲，自笑勞生作麽爲。
雨耒雲耕三寸管，風櫺月牖一聯詩。
酒逢知己何妨醉，事不如人且待時。
祇恁眼前隨分去，展開懷抱豁雙眉。
再用韻·其一
作者：楊公遠
朝代：宋

非郭非山住，蕭然樂有餘。
晝長延客話，夜靜課兒書。
藥潤晴時曬，畦磽雨後鋤。
近來生計好，新味富佳蔬。
再用韻·其一〇
作者：楊公遠
朝代：宋

骨相寒如許，那封萬戶侯。
紅顔非藉酒，白雪未蒙頭。
事少渾無夢，身閒豈有愁。
老天能覆我，飽暖四宜休。
再用韻·其七
作者：楊公遠
朝代：宋

遶簷森竹木，環列類排衙。
供客何消酒，論文只藉茶。
禽聲喧晝永，日影印窗斜。
更有清虛事，凭欄看藕花。
再用韻·其三
作者：楊公遠
朝代：宋

村深林密處，路向小橋分。
屋老誅茅葺，腸枯借酒醺。
廢興隨反掌，富貴等浮雲。
近更澆漓甚，傷懷不忍聞。
再用韻·其九
作者：楊公遠
朝代：宋

平生丘壑趣，閒雅更誰同。
養竹苔三徑，栽花地一弓。
棋邊消永日，琴上鼓薰風。
靜裏謀生計，優游道不窮。
再用韻·其二
作者：楊公遠
朝代：宋

數椽欹欲壓，髣髴玉川廬。
不結市朝夢，惟便水竹居。
靜中諳世味，貧裏見親疏。
忽怪幽池漲，元通灌稻渠。
再用韻·其五
作者：楊公遠
朝代：宋

閒拂蒼苔坐，新蟬伴我吟。
有山堪著眼，無事可縈心。
風細荷香度，池清鳥影沈。
詩成慙句拙，那得落雞林。
再用韻·其八
作者：楊公遠
朝代：宋

地僻人煙少，林深轍迹稀。
折蕉當巨扇，裁葛作單衣。
田綠秧初遍，梅紅雨後肥。
茅簷喧閙處，紫燕引雛飛。
再用韻·其六
作者：楊公遠
朝代：宋

孤竹赤松子，定交泉石間。
不關渠勢利，落得自蕭閒。
畫寫景中景，雲分山外山。
興來時散策，興盡便知還。
再用韻·其四
作者：楊公遠
朝代：宋

林塘幽復僻，俗士可曾遊。
景物因人勝，茶瓜爲客留。
納凉尋密竹，凝眺倚層樓。
浮世榮枯事，從今莫問休。
再用韻奉酬
作者：楊公遠
朝代：宋

褰帷暫駐小山邦，正值芳春百卉香。
洞徹胸襟欺雪月，英豪名譽冷風霜。
評分曲直奸人畏，詩費賡酬竟日忙。
寒士無聲增重處，珠璣璀璨賜平章。
再謁紫極宮
作者：楊公遠
朝代：宋

一去重來已十年，頭顱堪笑尚依然。
何當了却塵紛事，來結梅花紙帳緣。
再韻
作者：楊公遠
朝代：宋

牧豎橫清笛，騎牛引犢歸。
陰凝山髣髴，暝合樹依稀。
風逼衣裘冷，天將雨雪霏。
倚闌遥睇處，接翅有鴉飛。
再韻·其一
作者：楊公遠
朝代：宋

聽徹茶烹蚓竅聲，挑燈開卷眼能明。
□□□□□□□，過了殘冬歲又更。
世事間關人易老，容懷蕭索寐難成。
推窗且對梅花月，便覺塵襟一晌清。
再韻·其二
作者：楊公遠
朝代：宋

榾柮爐紅密掩窗，傷嗟勞役度時光。
朝三雖怒暮還四，鳬短難添鶴自長。
老憶少年成感慨，吟殘永夜越凄凉。
教兒檢點銅匜看，報道猶存一縷香。
再韻奉酬·其一
作者：楊公遠
朝代：宋

穿簾燕子作雙飛，恰是春光欲老時。
公退祇應無箇事，山泉石鼎煮鎗旗。
再韻奉酬·其三
作者：楊公遠
朝代：宋

楊花一任雪漫天，清坐鈎簾對篆烟。
應是日長詩酒罷，困來閒向北窗眠。
再韻奉酬·其二
作者：楊公遠
朝代：宋

夫耕婦餉念斯農，蠶麥將登慶小豐。
不是今年天意好，皆由教雨與仁風。
再韻奉酬·其四
作者：楊公遠
朝代：宋

自愧浮生又六旬，苦無情况度殘春。
謾吟俚句塵清聽，多謝賡酬字字新。
冬夜次南仲韻
作者：楊公遠
朝代：宋

風號緊緊閉柴門，榾柮爐邊了不聞。
窗外月明誰是主，輸渠梅竹自平分。
冬晴
作者：楊公遠
朝代：宋

歲序從教自改更，老天有意活蒼生。
一冬晴暖雨全少，三日陰寒雪不成。
謾擁地爐然榾柮，每憂時事驗欃槍。
庭前問訊枯梅樹，怕有南枝綻玉英。
冰梅
作者：楊公遠
朝代：宋

絕憐花带雪璘瓏，彷彿惟存蠟蔕紅。
一夜清寒風結凍，分明身在水晶宮。
初夏旅中·其一
作者：楊公遠
朝代：宋

烏兔雙飛去若梭，又逢天氣正清和。
綠空桑柘蠶成繭，青遍田疇犢卧莎。
好景常供詩料足，浮生每歎客愁多。
家山不是無風月，斗粟區區可奈何。
初夏旅中·其三
作者：楊公遠
朝代：宋

往來蕭寺幾經年，時向僧窗聽說禪。
一事不成空老去，三椽聊寓幸安眠。
詩篇冰雪無蔬氣，粥飯齏鹽有道緣。
欲卜歸期猶未定，况聞綠樹有啼鵑。
初夏旅中·其二
作者：楊公遠
朝代：宋

早起窗前擁弊裘，鬢毛蕭散冷颼颼。
葵榴花發已云夏，竹樹風生却似秋。
驟雨乍晴雙港漲，宿雲初斂四山幽。
客懷頓覺添蕭灑，且放吟情出一頭。
初夏旅中·其五
作者：楊公遠
朝代：宋

每憶吾廬隠者居，天然景物足清娛。
樹林陰翳鶑求友，簾幕深沈燕引雛。
可釣可耕盤谷序，堪詩堪畫輞川圖。
何當歸去北窗卧，能勝羲皇以上無。
初夏旅中·其四
作者：楊公遠
朝代：宋

吟髭細撚祇堪傷，幾度徘徊立夕陽。
詩不療饑徒著意，酒能作病莫持觴。
此心軒豁出雲月，浮世間關逆水航。
多謝老天憐我在，長教窮健又何妨。
初度
作者：楊公遠
朝代：宋

行止由來不自如，八年初度寓僧廬。
半生閒逸雲無定，兩鬢蕭騷雪尚疎。
豈願身榮如衛鶴，祇慙技拙類黔馿。
今朝六十從頭起，數到稀年更有餘。
初度寓郡
作者：楊公遠
朝代：宋

得失榮枯付分休，康强之外復何求。
靈臺洞徹天無夜，銀海精明月正秋。
謾賦律章酬誕節，旋沽官醖破羈愁。
生來結得梅花伴，長占春風第一籌。
到陳村
作者：楊公遠
朝代：宋

半日脩途適到陳，因思尼父倍傷神。
行囊抖擻幸餘半，旅館蕭條苦乏薪。
喚僕買杯蘇脚倦，拂塵題句效眉顰。
孤村落日黄昏後，一覺明朝又問津。
十二月二十九夜大雪·其一
作者：楊公遠
朝代：宋

六出霏霏餞歲華，終宵撩亂撲窗紗。
未言造化工夫巧，且看乾坤景象奢。
□□□□□□□，□□□□□□花。
明朝正旦常年別，瓊戶瑶階一樣誇。
十二月二十九夜大雪·其三
作者：楊公遠
朝代：宋

天教滕六下良宵，恰值人間正頌椒。
萬屋高低皆玉潔，四山遠邇絕塵囂。
蒼髯鐵面亦華髮，直節虛心也折腰。
可惜梅花無覓處，祇應低亞小溪橋。
十二月二十九夜大雪·其二
作者：楊公遠
朝代：宋

歲已云除四日春，正嗟無雪慰農心。
重衾夜覺十分冷，平地朝看一尺深。
剡曲舟雖無月載，灞橋景更有誰吟。
今宵拚飲椒花酒，醉後烹茶自賞音。
十日宋省齋有詩謂不及同登南山獨步烏聊山
作者：楊公遠
朝代：宋

我輩登高嶮更遥，聞君獨步上烏聊。
休嗟昨日渾無興，須信明年尚有條。
節後黄花香未減，年高黑鬢雪偏饒。
拂箋續罷新詩句，回首重陽越一朝。
千葉梅
作者：楊公遠
朝代：宋

千葉梅開一樣清，向人含笑似多情。
化工只麽寧多巧，碎剪瓊瑶細簇成。
又
作者：楊公遠
朝代：宋

自憐雙鬢已星星，書劍無成老此生。
願識荆州輕萬戶，要令和璧重連城。
敲推風月詩隨興，模寫江山筆代耕。
聞道珠璣囊拍塞，願分顆粒振聲名。
友梅吳編校壽宮之側築庵曰全歸有詩十詠敬次之·其一
作者：楊公遠
朝代：宋

達人謀事豈躊躇，壽域天開不費鉏。
結得庵成無點俗，栽梅蒔竹當幽居。
友梅吳編校壽宮之側築庵曰全歸有詩十詠敬次之·其一〇
作者：楊公遠
朝代：宋

竹滿長洲蔬滿畦，四時豐富足豚雞。
况君賸有羊腔祿，笑我猶餘幾甕虀。
友梅吳編校壽宮之側築庵曰全歸有詩十詠敬次之·其七
作者：楊公遠
朝代：宋

游山瓢具竹邊安，石鼎松邊瀹鳳團。
更向梅邊觀鶴舞，好將模作畫圖看。
友梅吳編校壽宮之側築庵曰全歸有詩十詠敬次之·其三
作者：楊公遠
朝代：宋

壽宅雖然已預營，手栽松柏待亭亭。
童顔鶴髮身强健，長對商山萬古青。
友梅吳編校壽宮之側築庵曰全歸有詩十詠敬次之·其九
作者：楊公遠
朝代：宋

顔貌元非借酒紅，那堪和氣更春風。
梅邊索笑閒吟處，句法清圓字字工。
友梅吳編校壽宮之側築庵曰全歸有詩十詠敬次之·其二
作者：楊公遠
朝代：宋

蓋世功名水一杯，君曾勘破箇中來。
平生不問凡紅紫，莫逆交情只是梅。
友梅吳編校壽宮之側築庵曰全歸有詩十詠敬次之·其五
作者：楊公遠
朝代：宋

屋瞰梅間倚竹林，一爐香篆一張琴。
有時月上黄昏後，三弄寒梅夜正深。
友梅吳編校壽宮之側築庵曰全歸有詩十詠敬次之·其八
作者：楊公遠
朝代：宋

庵外山環翠作堆，庵前山秀長臺萊。
主人日日携琴去，直到松梢月上回。
友梅吳編校壽宮之側築庵曰全歸有詩十詠敬次之·其六
作者：楊公遠
朝代：宋

梅花本是一難兄，山谷當時錯用情。
畢竟渠家知己在，仙礬贏得浪馳聲。
友梅吳編校壽宮之側築庵曰全歸有詩十詠敬次之·其四
作者：楊公遠
朝代：宋

休論馬鬣卧牛形，後擁前堆要有情。
自是主人心地好，老天分付不應輕。
呈康總管相公
作者：楊公遠
朝代：宋

古汴文章伯，來爲我郡侯。
一心天不夜，千里月長秋。
政壓龔黄輩，詩儕李杜儔。
雷門持布鼓，肯矚電光不。
呈許使君·其一
作者：楊公遠
朝代：宋

河嶽中原地，英賢間世生。
氣雄虹萬丈，心浄月三更。
韓柳文同妙，龔黄政共清。
新安人有分，月旦願推評。
呈許使君·其二
作者：楊公遠
朝代：宋

蒙泉清徹底，更不著纖塵。
滕閣曾逢月，花屏又遇春。
采芹尊秀士，拔薤抑强民。
祇恐芝泥召，催歸侍紫宸。
呈趙提領
作者：楊公遠
朝代：宋

從容依綠泛蓮紅，吾郡生民有幸逢。
政事分明天外月，風標翹楚雪中松。
携琴領鶴宦情好，橫笛倚樓詩興濃。
騰茂蜚英聞帝里，行看寵錫祿千鍾。
和靖
作者：楊公遠
朝代：宋

湖上吟翁道味長，孤墳今已草成荒。
姓名猶寄梅花上，一度開時一度香。
喜晴
作者：楊公遠
朝代：宋

厭聽滴簷聲，風回喜乍晴。
潤添新柳重，瘦損落花輕。
山翠雲初斂，溪渾水漸清。
野人無別事，杖策又郊行。
四用韻·其一
作者：楊公遠
朝代：宋

探梅時節近，春小已秋餘。
飯足農家樂，年豐史筆書。
籬隈眠繭栗，池淺立舂鋤。
對景閒吟句，風騷沒笋蔬。
四用韻·其一〇
作者：楊公遠
朝代：宋

因循身漸老，性懶謁王侯。
嘗到新藍尾，翻餘舊歷頭。
春來雖可喜，歲去抑何愁。
桃板書聯句，三平二滿休。
四用韻·其七
作者：楊公遠
朝代：宋

捲起黄紬被，何消道放衙。
瓦盆常貯酒，雪水旋煎茶。
但得詩聯穩，從教竹屋斜。
助儂高興處，索笑共梅花。
四用韻·其三
作者：楊公遠
朝代：宋

朔風號萬竅，冷色倍三分。
榾柮爐偏暖，茅柴酒易醺。
烘梅慳愛日，釀雪布彤雲。
今是豐年瑞，吾儂政樂聞。
四用韻·其九
作者：楊公遠
朝代：宋

愛梅能獨立，不與衆芳同。
花貯香千斛，梢籠月一弓。
倚松還傍竹，洗雨更梳風。
和靖清吟後，題評愈不窮。
四用韻·其二
作者：楊公遠
朝代：宋

朝市何曾夢，山林自結廬。
清幽無俗事，蕭灑類僧居。
地鎖苔痕潤，池窺竹影疎。
每番新雨過，門外水成渠。
四用韻·其五
作者：楊公遠
朝代：宋

夢覺燈初燼，搔頭謾短吟。
人生隨宿分，世慮莫縈心。
霜結風聲息，參橫月影沈。
此時朝市客，爭似卧家林。
四用韻·其八
作者：楊公遠
朝代：宋

六出新裁就，漫空密又稀。
獨行無鶴氅，冷卧有牛衣。
竹頂千鈞重，梅添十倍肥。
品題輸謝女，柳絮逐風飛。
四用韻·其六
作者：楊公遠
朝代：宋

活計人知否，無聲詩句間。
高低煙樹古，來往釣舟閒。
練挂千尋瀑，屏圍幾座山。
天涯無限景，只仗筆追還。
四用韻·其四
作者：楊公遠
朝代：宋

小醉初醒後，衝寒作興遊。
宿雲山頂散，殘雪樹根留。
簷溜懸冰柱，風威凍玉樓。
欲吟吟未穩，歸擁地爐休。
四用韻奉酬
作者：楊公遠
朝代：宋

文獻中州仰大邦，姓名由此带天香。
襟懷月照江湖水，談笑風生齒頰霜。
天理每從閒處見，詩篇常向靜中忙。
明朝小隊郊坰去，儻有新吟寄一章。
回嶺
作者：楊公遠
朝代：宋

梯級層層步頗艱，嶺頭清吹逼人寒。
四邊絕壁詩懷壯，一片蒼空眼界寬。
何處山坳吞落照，長年石罅噴鳴湍。
支筇對景盤桓久，領略留將作畫看。
回嶺觀瀑
作者：楊公遠
朝代：宋

瘦筇支我上山頭，拂石盤桓看瀑流。
莫訝喧豗何太急，要歸江海濟行舟。
回溪道中
作者：楊公遠
朝代：宋

山束溪流窄逕迂，眼前景物入詩無。
田中蝌蚪古文字，柳下舂鉏新畫圖。
巨室儲茶供客販，小旗誇酒誘人沽。
行行不記幾多里，回首林端日又晡。
壽許侯
作者：楊公遠
朝代：宋

冬孟猶餘一葉蓂，中原賢哲此時生。
星輝南極躔吳分，月出東山照歙城。
耐與寒花香晚節，清如冷蕊味和羹。
童顔鶴髮神仙骨，便是崆峒老廣成。
壽許侯
作者：楊公遠
朝代：宋

星輝南極彩雲邊，律轉黄鍾一日前。
河嶽間生賢太守，椿松齊算老神仙。
心猶秋月燭千里，人在春風度兩年。
祇恐練溪難久駐，行看飛詔下堯天。
夜坐·其一
作者：楊公遠
朝代：宋

門外霜風獵獵聲，擁爐坐對一燈明。
閒思浮世古今事，倦聽荒城長短更。
滿榻詩書終有味，半生名利竟無成。
從人笑我衣冠別，雖不趨時却自清。
夜坐·其二
作者：楊公遠
朝代：宋

相伴青燈坐矮窗，老來計拙負年光。
畫灰有句羞才短，就枕無眠畏夜長。
世路難躋緣峻嶮，人情易見爲炎凉。
知心却藉風和月，時度梅花一線香。
大佛頭次程斗山
作者：楊公遠
朝代：宋

丈六金身本自然，如今丈六未齊肩。
當時若起亭亭立，只恐纔餘尺五天。
夷齊
作者：楊公遠
朝代：宋

因請休兵諫不行，首陽遁跡似沽名。
既言不食周家粟，薇蕨誰家土上生。
始生書懷
作者：楊公遠
朝代：宋

非賢非智半癡聾，性稟天然雅淡中。
閒閲廢興槐國夢，細思得失楚人弓。
事無欺世心何愧，詩爲傷時句不工。
却謝梅花開幾點，年年此日伴山翁。
始生書懷·其一
作者：楊公遠
朝代：宋

連年客裏度生朝，自草新詩慰寂寥。
却喜窗前風景好，梅花初放雪初消。
始生書懷·其三
作者：楊公遠
朝代：宋

一片閒雲出岫遲，詩情畫思老來宜。
莫言末技渾無用，傳入雞林未可知。
始生書懷·其二
作者：楊公遠
朝代：宋

浮生六十度春秋，無辱無榮儘自由。
但得此身强健在，明年花甲又從頭。
子陵
作者：楊公遠
朝代：宋

三聘玄纁莫可辭，此行爲滿故人思。
一宵共榻論心事，却被司天太史知。
孫芝田見示吟編一詩捲錦
作者：楊公遠
朝代：宋

細誦芝田詩一編，了無斧鑿自天然。
豪雄虹抹斜陽外，雅淡梅橫缺月邊。
點石化金非是幻，脫胎換骨欲成仙。
箇般才調真難敵，行看雞林聲價傳。
學圃
作者：楊公遠
朝代：宋

蕭然身世儘寬舒，剩有工夫學種蔬。
每汲清泉勤抱甕，旋鋤荒圃謾携書。
綠葵紫芥香尤美，春韭秋菘味有餘。
時擷鮮苗烹石銚，朱門肉食不如渠。
學樵
作者：楊公遠
朝代：宋

因嫌蹤跡混塵囂，腰斧高歌去採樵。
欲效買臣無貴骨，何如王質有仙標。
丁丁伐木空山外，軋軋肩薪小逕遥。
一任雪天霜月夜，且將带葉地爐燒。
學漁
作者：楊公遠
朝代：宋

年來懶問是和非，謾向滄浪理釣磯。
折取綠荷充蒻笠，收將紅芰緝蓑衣。
秋風蓴菜鱸堪膾，春水桃花鱖正肥。
身逐煙波逃世慮，沙鷗汀鷺共忘機。
學稼
作者：楊公遠
朝代：宋

塵埃面目半生勤，去住渾如出岫雲。
腹餒謾揮求米帖，囊空徒誦送窮文。
詩書滿架何堪煮，稌黍盈疇政樂聞。
欲辦烟蓑并雨笠，願隨田叟學耕耘。
宮詞
作者：楊公遠
朝代：宋

燕語鶑啼日正長，六宮桃李閙春光。
妾身雖未承恩澤，却喜君恩澤萬方。
寄東麓趙贊府·其一
作者：楊公遠
朝代：宋

佐邑{氵貲}陽綽有聲，文章政事冠羣英。
南牆松想乘閒詠，北海樽聞已戒傾。
橫笛倚樓襟度逸，携琴带鶴宦情輕。
結知當路交飛剡，行看除書下玉京。
寄東麓趙贊府·其二
作者：楊公遠
朝代：宋

黄花開後驟征鞍，再見黄花秋又殘。
隻字未能通間闊，長箋先辱問平安。
共看明月隔千里，獨對西風愧一寒。
祇有麓翁知我者，何時會面話辛酸。
寄梅
作者：楊公遠
朝代：宋

方愧無由洗俗塵，喜逢竹外一枝春。
看來未敢輕攀折，待侑詩篇贈故人。
寄陸同府
作者：楊公遠
朝代：宋

憶昔輕舟衣錦還，青紅旗幟滿江邊。
正逢時節梅將潦，又見池塘柳欲綿。
千古棠陰思召伯，一封芝詔下堯天。
行看大展經綸手，霖雨蒼生四海傳。
寄餞東麓趙贊府之官湖南
作者：楊公遠
朝代：宋

憶昔鳴騶闖草廬，歡然把酒話襟期。
自從六月袂分後，又是重陽節過時。
江左英賢姑佐邑，湖南松竹助哦詩。
餞違不及空惆悵，儻或逢梅寄一枝。
寓乾明觀·其一
作者：楊公遠
朝代：宋

梗跡寄琳宮，蕭然萬慮空。
觀碁評勝負，拂劍認雌雄。
香篆消還續，缾花白間紅。
自憐閒雅趣，恰共羽流同。
寓乾明觀·其三
作者：楊公遠
朝代：宋

多謝老彌明，金芽石鼎烹。
一甌浮雪白，兩腋覺風清。
齒頰回真味，詩聯悟道情。
北窗高卧處，魂夢到蓬瀛。
寓乾明觀·其二
作者：楊公遠
朝代：宋

無奈雨潺潺，驅除惡况難。
三杯官酒薄，一掬客心酸。
畫卷慵拈起，書編謾展看。
更誰堪與話，時對老黄冠。
寓乾明觀·其五
作者：楊公遠
朝代：宋

月色上窗紗，移來竹影斜。
夜深人已寂，更轉鼓頻撾。
杜宇驚幽夢，銀釭墜細花。
一時渾不記，身在羽人家。
寓乾明觀·其四
作者：楊公遠
朝代：宋

丹室白雲深，紅塵不受侵。
鳴琴驚鶴夢，彈鋏恐龍吟。
只有清虛事，全無名利心。
謝渠爲下榻，買酒共儂斟。
寓婺源紫虛觀
作者：楊公遠
朝代：宋

書卷携來寓紫虛，憑高凝眺更無餘。
五山結邑龍盤踞，一水依城带卷舒。
旦暮鼓鐘喧梵宇，高低樓閣壯神居。
年時除却酬香者，闤闠行人往復疎。
寫梅
作者：楊公遠
朝代：宋

爲渠模寫未爲難，只要稀疎不要繁。
雪月風煙俱屬我，一時收拾付毫端。
山市晴嵐
作者：楊公遠
朝代：宋

橫嵐髣髴抹高岡，村市人家釀秫香。
溪上曉來爭渡急，裹鹽沽酒趁虛忙。
平沙起鴈
作者：楊公遠
朝代：宋

極目青山带夕陽，平沙漠漠水茫茫。
幾聲漁笛蘆花外，驚起斜飛鴈一行。
康使君惠詩借韻謝
作者：楊公遠
朝代：宋

幾幅生綃掃麝煤，枯梢黏蘚石封苔。
布成野水雲山去，博得金章玉句來。
眉白自慚非我有，眼青多藉爲儂開。
一經題品多增價，古錦光芒亦壯哉。
弔訥相次仲宣韻·其一
作者：楊公遠
朝代：宋

兩字清忠帝衮褒，都緣穩把濟川篙。
後來諸老多成敗，何似先生勇退高。
弔訥相次仲宣韻·其二
作者：楊公遠
朝代：宋

官居鼎鼐只儒酸，雅淡襟期耐歲寒。
拂袖乘箕天上去，斑斑青史後人看。
張道士山房次程南仲韻
作者：楊公遠
朝代：宋

丹房蕭灑絕纖埃，石逕縈紆闢草萊。
窗外果從猿摘去，山中芝藉鶴銜回。
一甌白雪湯輕注，三尺青蛇匣不開。
如許清虛塵世隔，明朝再約抱琴來。
悶書
作者：楊公遠
朝代：宋

悶來咄咄向空書，怪底年來每事疎。
著脚左如旋磨蟻，進身難似上竿魚。
不逢賢者休彈鋏，謾說侯門可曳裾。
畢竟歸農爲上策，買將蓑笠去耕鋤。
悶書·其一
作者：楊公遠
朝代：宋

轉眼纔餘五日春，東奔西走廢光陰。
一泓硯裏謀生意，幾句詩中寫客心。
貫斗衝牛雷煥劍，高山流水伯牙琴。
莫將未遇添惆悵，自有名公爲賞音。
悶書·其二
作者：楊公遠
朝代：宋

客裏因循斷送春，况逢天氣半晴陰。
生來百事少如意，老去千般都上心。
長鋏空彈馮氏劍，良材還斲蔡翁琴。
愁懷正此無分付，多謝黄鸝送好音。
感懷·其一
作者：楊公遠
朝代：宋

桂薪玉米轉煎熬，口體區區不勝勞。
今日難謀明日計，老年徒羨少年豪。
皮膚剝落詩方熟，鬢髮滄浪畫愈高。
自顧一寒成感慨，有誰能肯解綈袍。
感懷·其二
作者：楊公遠
朝代：宋

長吟抱膝更欷歔，較著前時迥不如。
世事看來巢幕燕，人生勘破上竿魚。
投非所好緣工瑟，見匪相知嬾曳裾。
造物豈應私困我，還須水到自成渠。
懶
作者：楊公遠
朝代：宋

疎懶春來分外添，蒲團兀坐地爐邊。
關心事少夜慳夢，酌酒杯多晝亦眠。
琴有徽絃姑挂壁，詩無眼目謾成篇。
自憐不似門前柳，才得東風翠拂天。
折梅
作者：楊公遠
朝代：宋

折時須揀带苔枝，兩蘂三花儘自奇。
簪向銀缾全俗了，古銅缾浸恰相宜。
拙稿呈許侯
作者：楊公遠
朝代：宋

拙稿携將謁使君，區區那敢冀知聞。
編成初卷如終卷，賦就三分誦七分。
妄意僭干修月斧，刪蕪端藉運風斤。
一經題品便佳士，庶別叢間蕕與薰。
探梅
作者：楊公遠
朝代：宋

傍水尋梅步水湄，輕寒輕暖日斜時。
不辭二里還三里，且看南枝又北枝。
蘂勝珠圓香勝腦，花如玉潔蔕如脂。
絕憐疎影橫清淺，欲爲題詩未敢詩。
探梅
作者：楊公遠
朝代：宋

竹杖芒鞋作興來，來時準擬有花開。
誰知老樹荒烟裏，地冷孤根暖未回。
新安江上次程南仲韻
作者：楊公遠
朝代：宋

石闌斜護崎嶇逕，村酒頻澆磊磈胸。
好是黄山供望眼，白雲分出兩三峰。
旅寓
作者：楊公遠
朝代：宋

憶昔離家日，村村煮繭香。
因循淹五月，次第過重陽。
排悶詩多感，懷歸夢最長。
君言名利事，都只付亡羊。
旅寓岑寂中園丁送花四品因賦五絕·其一
作者：楊公遠
朝代：宋

倚遍闌干日欲斜，春光撩動客思家。
園丁頗識人岑寂，特地携來四品花。
旅寓岑寂中園丁送花四品因賦五絕·其三
作者：楊公遠
朝代：宋

百葉夭桃簇絳綃，向人含笑態妖嬈。
開元天子曾擡舉，簪向妃冠恨便消。
旅寓岑寂中園丁送花四品因賦五絕·其二
作者：楊公遠
朝代：宋

玉蕊花開觸處芳，甆缾安頓細平章。
怕渠不肯梅花弟，能趁春風七里香。
旅寓岑寂中園丁送花四品因賦五絕·其五
作者：楊公遠
朝代：宋

粉綃細剪綴枝條，無奈盈盈笑靨嬌。
最是短籬遥認處，渾如臘雪未全消。
旅寓岑寂中園丁送花四品因賦五絕·其四
作者：楊公遠
朝代：宋

西蜀名花別樣芳，玉環睡起試新粧。
化工還有無情處，祇與胭脂不與香。
早梅
作者：楊公遠
朝代：宋

籬下叢叢菊老時，清香飛上向南枝。
化工未必無私意，試問春風知不知。
早行
作者：楊公遠
朝代：宋

黄粱已熟夢初醒，束擔匆匆促去程。
手挈杖端和袖裹，氣呵髭上覺冰生。
山銜斗柄兩三點，犬吠籬根四五聲。
何處梅花開較早，清香暗度動詩情。
春夜聽雨
作者：楊公遠
朝代：宋

小樓炙燭未成眠，好雨知時聽不厭。
風急斜敲窗上紙，簷高微灑楯邊簾。
花應憔悴啼丹臉，麥定惺愡磔翠髯。
添得明朝詩興好，池塘草長水漸漸。
春夜雪再用韻·其一
作者：楊公遠
朝代：宋

東風怒撼樹梢鳴，凍住頑雲黯不明。
兀坐爐邊閒側耳，春蟲撩亂撲窗聲。
春夜雪再用韻·其一〇
作者：楊公遠
朝代：宋

雪霽風猶萬竅號，微吟擁鼻袖無羔。
一寒如此還風味，和得詩成句法高。
春夜雪再用韻·其七
作者：楊公遠
朝代：宋

仙禽灑羽半天飛，疑是歸來老令威。
粧點江鄉堪入畫，漁翁披得滿蓑衣。
春夜雪再用韻·其三
作者：楊公遠
朝代：宋

詩夢關情草滿池，東皇已向歲前歸。
怪渠楊柳摇金未，底事漫空絮便飛。
春夜雪再用韻·其九
作者：楊公遠
朝代：宋

一色寰區水墨天，了無塵翳自天然。
惜乎官禁缾無酒，勝賞空辜藥玉船。
春夜雪再用韻·其二
作者：楊公遠
朝代：宋

向曉披衣更擁衾，略無一事惱胸襟。
起來點檢窗前雪，地上無多屋上深。
春夜雪再用韻·其五
作者：楊公遠
朝代：宋

茆簷堆積未消除，仔細觀來半尺餘。
臘後春前知幾白，豐年可卜史官書。
春夜雪再用韻·其八
作者：楊公遠
朝代：宋

數聲爆竹入新年，萬紫千紅信息傳。
巽二攙先施妙手，花開頃刻更堪憐。
春夜雪再用韻·其六
作者：楊公遠
朝代：宋

瓊林玉樹競奢華，老眼光摇眩有花。
莫是幻成銀色界，樓臺勝處梵王家。
春夜雪再用韻·其四
作者：楊公遠
朝代：宋

江梅带雪狀糢糊，梅雪相逢意不孚。
雪遜無香梅遜白，雪消梅現舊頭顱。
昨携拙稿呈康使君郢正以詩促之
作者：楊公遠
朝代：宋

昨携拙稿乞揮斤，安敢顒顒覬賞音。
明月清風聊寓意，孤峰絕岸頗留心。
駑逢伯樂方增重，劍遇張華免陸沈。
肯把靈丹攻鄙俗，珍藏何啻萬黄金。
書懷
作者：楊公遠
朝代：宋

檢點頭顱髮半絲，老來剗地費支持。
技緣冷淡知音寡，事每差池賦命奇。
一暴十寒良可歎，三平二滿且隨宜。
杜門嬾出過從少，自錄唐詩旋課兒。
月下看白蓮
作者：楊公遠
朝代：宋

十里荷花带月看，花和月色一般般。
祇應舞徹霓裳曲，宮女三千下廣寒。
月下看白蓮·其一
作者：楊公遠
朝代：宋

藕花呈素質，兔魄散清光。
我試平章看，嫦娥伴六郎。
月下看白蓮·其二
作者：楊公遠
朝代：宋

別岸花孤裊，冰姿带月痕。
波沈花月影，疑是謫仙魂。
月梅
作者：楊公遠
朝代：宋

梢如鹿角月如眉，月到梢頭分外宜。
梅得月來無限好，月和梅看越清奇。
有感
作者：楊公遠
朝代：宋

勘破浮生且任真，底須苦苦役精神。
靜觀歷代千張紙，細數英才幾掬塵。
朝市只尊黄閣貴，山林誰念素衣貧。
何如領取閒風月，贏得襟懷日日春。
梅實
作者：楊公遠
朝代：宋

纍纍青子綴枝丫，一味含酸軟齒牙。
不獨曹軍資止渴，也曾調鼎佐商家。
梅影
作者：楊公遠
朝代：宋

柴門相對月華新，月上梅梢絕點塵。
却是嫦娥工性巧，不須泓穎畫全身。
梅花五首·其一
作者：楊公遠
朝代：宋

草木根荄暖未回，□□□□□□□。
□□□□□□□，老幹槎牙一半摧。
水急可曾流影去，雪深還不礙香來。
赤松孤竹真渠友，萬紫千紅總皂臺。
梅花五首·其三
作者：楊公遠
朝代：宋

屋簷斜入一枝低，欲爲形容頗費思。
蕭灑花裁冰腦綴，橫斜幹倚斗杓垂。
風浮香動更闌後，窗映枝橫月轉時。
最是孤高難著語，只宜索笑莫言詩。
梅花五首·其二
作者：楊公遠
朝代：宋

高標獨立歲寒時，不受狂蜂浪蝶知。
樹百千年枯更好，花三兩點少爲奇。
暗香疎影孤山句，却月凌風水部詩。
顧我對渠吟未穩，且將淡墨貌橫枝。
梅花五首·其五
作者：楊公遠
朝代：宋

半黏殘雪不勝清，可惜梢頭欠月明。
影不橫斜冰未泮，香微漏洩曉初晴。
餐氈蘇武應同調，披氅王恭想再生。
忍凍保全清節在，爲渠從此定交盟。
梅花五首·其四
作者：楊公遠
朝代：宋

橫隔片煙爭向靜，深藏翠幕全真性。
霞拖數縷日初沉，月挂一眉天未暝。
問訊頻敲碧玉枝，覓詩踏遍蒼苔逕。
有時小醉倚幽窗，只藉清香聞得醒。
次乾明觀汪新恩
作者：楊公遠
朝代：宋

家世桃源越幾年，驀携書卷覓安全。
來尋竹所山房處，爲結梅花紙帳緣。
白鶴詞歌明月下，黄庭經勘晚風前。
他時九轉功成後，穩駕真人蓮葉船。
次余靜庵寒夜詩思·其一
作者：楊公遠
朝代：宋

地爐煨芋栗，兀坐數寒更。
香篆消重爇，銀釭剔復明。
月穿窗隙過，風拂樹梢鳴。
喚醒吟邊興，敲推睡不成。
次余靜庵寒夜詩思·其二
作者：楊公遠
朝代：宋

拂拭蒲團坐，從渠歲事更。
年來心益壯，老去眼增明。
月牖描梅影，風簷撼鐸鳴。
撩儂詩興動，得句自天成。
次余靜庵晚望欲雪
作者：楊公遠
朝代：宋

凝眸天欲莫，烏鵲認巢歸。
萬竅號風急，千林脫葉稀。
雲頑垂地暝，屋冷带煙霏。
默想滕郎意，商量剪水飛。
次冰寮尤倅落葉
作者：楊公遠
朝代：宋

陡覺老秋郊，山臞出嶺坳。
蕭騷風脫葉，清峭樹留梢。
漸失牛羊徑，難藏鸛鵲巢。
爐燒供夜讀，童掃莫輕拋。
次劉曉窗九日韻·其一
作者：楊公遠
朝代：宋

門前何用白衣來，旋買官醪亦可杯。
笑問黄花前日事，未生陶令爲誰開。
次劉曉窗九日韻·其七
作者：楊公遠
朝代：宋

菊花偏作道家粧，開遍重巖與斷岡。
醉後折來簪短鬢，老夫翻學少年狂。
次劉曉窗九日韻·其三
作者：楊公遠
朝代：宋

秋菊何嘗委片英，都緣氣韻稟清寧。
欲將此意靈均道，只恐靈均喚不醒。
次劉曉窗九日韻·其九
作者：楊公遠
朝代：宋

人皆九日醉流霞，君汲山泉自煮茶。
可是詩成無點俗，祇應吟筆燦生花。
次劉曉窗九日韻·其二
作者：楊公遠
朝代：宋

自憐萍梗老羈孤，暫寓僧寮不用租。
九日有錢還可醉，不然萸菊酒俱無。
次劉曉窗九日韻·其五
作者：楊公遠
朝代：宋

籬下寒花色自妍，折來泛酒更新鮮。
化工底事寧多巧，鑄出黄金滿地錢。
次劉曉窗九日韻·其八
作者：楊公遠
朝代：宋

黄花堆積若錢流，粧點詩家富貴秋。
元亮不將渠貰酒，空留遺恨尚悠悠。
次劉曉窗九日韻·其六
作者：楊公遠
朝代：宋

佩萸囊菊陟崔嵬，世俗想傳有自來。
顧我此身强健在，不消囊佩亦無災。
次劉曉窗九日韻·其四
作者：楊公遠
朝代：宋

西風摇落鴈南飛，黄葉深深擁竹扉。
佳節只消拚酩酊，牛山何事淚沾衣。
次南仲韻
作者：楊公遠
朝代：宋

回首明年六十春，依然不改古衣巾。
畫圖蕭灑詩千首，心地通明月一輪。
鐘鼎虛名雖是貴，簞瓢陋巷且安貧。
客來問我平生事，寵辱俱無老逸民。
次友梅編校獨卧牀
作者：楊公遠
朝代：宋

梅花紙帳伴書窗，氈褥平鋪小小牀。
趺膝橫琴情自適，曲肱當枕樂偏長。
詩魂直透冰霜國，衾錦那沾粉膩香。
丈五日高眠正熟，不知前古又三皇。
次吳友梅假山韻
作者：楊公遠
朝代：宋

石骨嵌巖聳怪形，主人對此快詩情。
若教老筆來模倣，盤礴終朝畫不成。
次吳篁嶼山行
作者：楊公遠
朝代：宋

詰曲深林小逕斜，杖藜徐步訪山家。
老翁□□無祗待，禁酒官嚴又禁茶。
次吳篁嶼贈別
作者：楊公遠
朝代：宋

每嗟人世等浮漚，會聚如雲散復收。
詩賦別情無白雪，酒澆離思有青州。
見梅須寄一枝信，對月還關兩地愁。
此去若逢風雨夜，肯思細話對床不。
次姚吏隠惠詩韻
作者：楊公遠
朝代：宋

相逢一笑信前緣，聞道先吾豈較年。
灑落襟期良夜月，沖融氣宇小春天。
喜評曲直人間事，懶問肥磽郭外田。
忙裏依然清興在，時時不吝惠新篇。
次姚舍人·其一
作者：楊公遠
朝代：宋

披起綿衣換葛裘，不禁時序去悠悠。
吳江楓老蕭蕭下，紫塞鴻歸點點秋。
幾幅蠻牋詩狀景，一聲羌笛客凭樓。
羈懷正此無聊奈，細雨簷花分外愁。
次姚舍人·其二
作者：楊公遠
朝代：宋

斜岸烏紗落魄裘，得寬閒處且悠悠。
任渠名利濃於酒，顧我情懷淡似秋。
黄菊蒼松陶令宅，清風明月庾公樓。
翻思二老今何在，景物依然惱客愁。
次宋省齋七夕雨·其一
作者：楊公遠
朝代：宋

自笑生來作麽爲，百無一解太癡愚。
今宵欲覓天孫巧，未審天孫乞我無。
次宋省齋七夕雨·其三
作者：楊公遠
朝代：宋

人言此夕會雙星，騃女癡兒競乞靈。
學織學耕非我事，何如牛角自橫經。
次宋省齋七夕雨·其二
作者：楊公遠
朝代：宋

織女河邊渡鵲橋，風吹仙袂舉飄飄。
洗車一夜霶𩃱雨，圖得人間起旱苗。
次宋省齋九月十日
作者：楊公遠
朝代：宋

恰說重陽又罷休，奈何烏兔去悠悠。
可憐節後人心別，未信花前蝶意愁。
病裏不禁三盞酒，客中虛負一年秋。
來年昨日登高興，强健還能痛飲不。
次宋省齋問月
作者：楊公遠
朝代：宋

開樽酹酒問嬋娟，來照人間是幾年。
從古到今今復古，纔圓又缺缺還圓。
隔千里共何同異，描萬象真無醜妍。
最是婆娑仙桂樹，新枝不長出青天。
次宋省齋懷竹洲
作者：楊公遠
朝代：宋

蒼洲無恙在，依舊匝溪灣。
闌護竹三逕，屋環梅數間。
幽池生草夢，危石繡苔斑。
遥想銜杯處，何曾醉玉山。
次宋省齋木犀·其一
作者：楊公遠
朝代：宋

西風生桂子，香色總關情。
籬菊宜交友，山礬可弟兄。
慣承秋露重，獨占楚天清。
對此須吟句，呼童索管城。
次宋省齋木犀·其二
作者：楊公遠
朝代：宋

顥氣清如許，全鍾在木犀。
碎金羞色淺，片腦愧香低。
根析蟾宮種，詩吟繭紙題。
折來供鼻觀，何用上天梯。
次宋省齋立秋
作者：楊公遠
朝代：宋

纔見春花榮，又見春花謝。
花謝綠成陰，瞬目逢炎夏。
誰知俯仰間，祝融便回駕。
却喜西風來，美矣難酬價。
且效柴桑人，寄傲南窗下。
此意自領會，那許傍人借。
所願無榮辱，靜中觀物化。
次宋省齋菊花五絕·其一
作者：楊公遠
朝代：宋

東籬粲處正秋高，氣骨清寒等孟郊。
試問羣芳誰是侶，梅花差可作平交。
次宋省齋菊花五絕·其三
作者：楊公遠
朝代：宋

細嚼芳英清肺腑，離騷一語傳千古。
靈均去後誰知心，幸有柴桑人作主。
次宋省齋菊花五絕·其二
作者：楊公遠
朝代：宋

凡卉徒妖迥不同，輸渠籬下自叢叢。
趨時未肯隠君子，畢竟依然带晉風。
次宋省齋菊花五絕·其五
作者：楊公遠
朝代：宋

萬木歸根葉漸空，淡煙斜照有無中。
客懷對此無情思，頼有知心老菊叢。
次宋省齋菊花五絕·其四
作者：楊公遠
朝代：宋

千花萬卉已俱亡，獨占秋光點點黄。
露冷霜濃難著脚，甘心寧耐此荒凉。
次宋省齋避暑
作者：楊公遠
朝代：宋

何處避炎威，好是幽人屋。
拂拂來清風，蒼松間脩竹。
坐久細哦詩，惜不療饑腹。
念彼田舍翁，桔槔聲斷續。
誰知漢陰老，抱甕灌園谷。
顧我本無機，所願年穀熟。
次敏齋陳先生月艇
作者：楊公遠
朝代：宋

小池新艤野航輕，分得江湖一段清。
最是好天良月夜，嬋娟冷浸入窗明。
次文長老
作者：楊公遠
朝代：宋

久向人間脫俗緣，了無罣礙度年年。
一塵不惹菩提樹，四大俱空兜率天。
閒爇篆香供鼻觀，靜翻貝葉養心田。
推敲對景清吟處，應是渾無蔬笋篇。
次朋山鄭管轄韻
作者：楊公遠
朝代：宋

朋山心與白雲閒，一點塵囂不可干。
披褐朝真香篆裊，登壇召將劍芒寒。
棋枰子落鳴飛雹，石鼎茶煎吼怒湍。
待得功成丹九轉，願隨雞犬事劉安。
次江草塘
作者：楊公遠
朝代：宋

西堂夢徹草塘春，得句渾無半點塵。
却喜寥寥千古後，只今分付與詩人。
次汪制議梅巖韻
作者：楊公遠
朝代：宋

梅倚幽巖頂，花開碧蘚枝。
了無脂粉態，惟有雪霜姿。
一點香清遠，千年樹倔奇。
和羹風味在，那許浪題詩。
次汪菊坡秋深韻
作者：楊公遠
朝代：宋

秋深天氣肅，風緊襲人衣。
攪夢蛩聲碎，驚心鴈陣飛。
事嗟今日別，身愧昔年非。
欲辦青蓑笠，滄浪理釣磯。
次省齋桂花
作者：楊公遠
朝代：宋

羨君詩句正而葩，閒對西風賦桂花。
可惜分來蟾窟種，如今開遍野人家。
次省齋韻覓友梅索笑集不蒙見惠再借韻
作者：楊公遠
朝代：宋

巨編藏古錦，風雅續遺音。
雷電欲下取，辟易不敢侵。
真趣誰領會，一如陶潛琴。
所言正而大，詎比鄭聲淫。
疑有造化爐，煉鐵成黄金。
箇是絕世寶，何必問西琛。
有時吟竹外，竹影弄清陰。
有時歌梅邊，梅香散水沈。
所以形之句，毋乃得之心。
俗子敢再請，幸爾勿沈吟。
次程南仲韻·其一
作者：楊公遠
朝代：宋

老來鶴髮更雞皮，計解曾無六出奇。
耕釣雲烟三寸管，剪裁風月幾聯詩。
逢人多謝開青眼，顧我惟慙匪白眉。
世路近來雖著脚，不如退步學聾癡。
次程南仲韻·其三
作者：楊公遠
朝代：宋

興來呼酒乏瓷巵，自笑醄醄作麽爲。
細誦坡仙前後賦，更歌元亮去來辭。
一心湛徹長如水，兩鬢髼鬆半欲絲。
畢竟不消惆悵得，蒼松獨傲歲寒時。
次程南仲韻·其二
作者：楊公遠
朝代：宋

生意窗前草不除，翛翛蒼玉自扶疎。
貧將入骨誰憐我，富欲掀天命屬渠。
學圃頻觀種樹傳，杜門幾似絕交書。
有時間有過從者，分席非樵即是漁。
次程南仲韻·其五
作者：楊公遠
朝代：宋

賸喜壺中別是天，誅茆結屋竹梅邊。
伴人有意一泓硯，笑我無緣二頃田。
半醉半醒知酒聖，非空非色悟僧禪。
門前青嶂渾如畫，雲去雲來樹倚巔。
次程南仲韻·其四
作者：楊公遠
朝代：宋

倒指頭顱六十餘，尤堪抱甕灌園蔬。
生來自得江山趣，身後何消竹帛書。
無事關懷心寂寂，有時敲句意徐徐。
乘閒問柳尋花去，緩步安然當小車。
次程國舍
作者：楊公遠
朝代：宋

欲坐春風欠宿緣，識荆琳宇憶當年。
初逢脫略知心地，再見從容值暑天。
萬卷詩書君有種，一犁煙雨我無田。
曉來喜報簷前鵲，忽得珠璣璨兩篇。
次程斗山村居韻·其一
作者：楊公遠
朝代：宋

隠迹深村裏，年今四十餘。
謾携三寸管，欠讀幾行書。
愛竹和煙種，移梅带月鋤。
簞瓢還自樂，飯糗茹青蔬。
次程斗山村居韻·其一〇
作者：楊公遠
朝代：宋

詩骨清臞甚，幾如沈隠侯。
自編籬象眼，爲護笋貓頭。
日有丘園樂，身無世俗愁。
憐渠名利客，汩汩幾時休。
次程斗山村居韻·其七
作者：楊公遠
朝代：宋

山中閒宰相，日日有蜂衙。
劍戟門前竹，槍棋鼎內茶。
鶑歌喉宛轉，蝶舞翅欹斜。
只此堪娛樂，何消解語花。
次程斗山村居韻·其三
作者：楊公遠
朝代：宋

山勢主賓立，溪流涇渭分。
景幽詩易得，興逸酒難醺。
有累營家燕，無心出岫雲。
若言朝市事，毫髮不曾聞。
次程斗山村居韻·其九
作者：楊公遠
朝代：宋

生來疎拙甚，怕與俗流同。
頗識一丁字，寧牽兩石弓。
夜敲篩柳月，曉對落花風。
但得身無事，何消效送窮。
次程斗山村居韻·其二
作者：楊公遠
朝代：宋

蕭灑園池上，依然一故廬。
蒼苔封曲逕，老鶴伴閒居。
計拙身還逸，顔酡鬢任疎。
日長無個事，窮達儘教渠。
次程斗山村居韻·其五
作者：楊公遠
朝代：宋

搔頭無別想，得句但長吟。
懶到風波地，堅存鐵石心。
人情從冷熱，世態任浮沈。
却喜虛簷外，清吹滿竹林。
次程斗山村居韻·其八
作者：楊公遠
朝代：宋

村疃多幽趣，誰言景象稀。
雲欹山卸帽，苔長石添衣。
一歲驚春老，千林覺綠肥。
可憐雙蛺蝶，又傍菜花飛。
次程斗山村居韻·其六
作者：楊公遠
朝代：宋

茅結兩間月，白雲分半間。
利名俱拚捨，雲月共清閒。
來轍元無俗，論交頼有山。
謝渠梁上燕，社後又飛還。
次程斗山村居韻·其四
作者：楊公遠
朝代：宋

融和天氣好，携杖作清遊。
景物自消長，禽言或去留。
人登山際寺，花映水邊樓。
欲寫歸吟卷，敲推手不休。
次程斗山韻
作者：楊公遠
朝代：宋

口作蛩吟肩聳山，了無縈繫一生閒。
夢回春草池塘外，詩在梅花煙雨間。
但得雙眸長炯炯，從教兩鬢自斑斑。
此身窮達何消問，天道乘除去復還。
次程直學對鏡
作者：楊公遠
朝代：宋

青銅頻啟看，瘦劣沈東陽。
鬢染秋霜色，身期晚節香。
閒情耽水石，幽夢遶池塘。
何似伊川脈，淵源道味長。
次程直學秋雨感
作者：楊公遠
朝代：宋

一雨戰秋陽，風生衣袂舉。
更不假蒲葵，秋陽眇何許。
渾如赫赫人，其技只鼯鼠。
須信有循環，凉生屏煩暑。
此意默領會，何勞向人語。
次羅梅谷詩畫總觀
作者：楊公遠
朝代：宋

梅谷梅應占作魁，不論時節遣花開。
傳真舊說華光老，詩到林逋俱壓倒。
華光去後誰逼真，補之筆底生陽春。
月香水影許多態，竹外斜枝奇且怪。
後來若問誰解無聲兼有聲，須還梅谷野趣相與共推評。
次菊坡汪判丞
作者：楊公遠
朝代：宋

襟期坡上菊，稟得一天秋。
德述須銀管，詩吟聳玉樓。
不關心富貴，愛隠迹林丘。
只恐符商夢，桃源莫可留。
次蘭皋吳堂長曉起
作者：楊公遠
朝代：宋

曉起披衣不奈寒，搔頭自愧轉疎頑。
吟情冷淡梅花外，畫思微茫烟雨間。
有興何妨終日醉，無求贏得此生閒。
要知人事循環理，歲月推移去復還。
次蘭皋擘蟹
作者：楊公遠
朝代：宋

江湖郭索草泥行，不料遭人入鼎烹。
勇恃甲戈身莫衛，富藏金玉味還清。
持螯細咀仍三詠，把酒高吟快一生。
鱸膾侯鯖應退舍，算渠只合伴香橙。
次蘭皋秋感
作者：楊公遠
朝代：宋

向晚郊墟送嫩凉，征鴻點點又南翔。
年光迅似離弦箭，世事艱於上水航。
月不冷炎來戶牖，詩多凄怨感蛩螿。
秋容莫道全蕭索，籬菊芙蓉競試粧。
次蘭皋自詠
作者：楊公遠
朝代：宋

生來無分對書燈，却喜逢人便眼青。
枵腹謾臨求米帖，學耕頻勘相牛經。
崚嶒骨相身長健，磊磈襟懷鬢未星。
密掩柴扉盤膝坐，人非人是底須聽。
次趙篷窗歲莫
作者：楊公遠
朝代：宋

人間歷日又天頒，造化推移豈暫閒。
春到却添詩思好，年高何惜鬢毛斑。
非干己事慵開口，不受人情免厚顔。
試問近來知我者，梅花之外只青山。
次趙都使心田壽域韻
作者：楊公遠
朝代：宋

非園非圃亦非坰，寸地無多好力耕。
豈藉鋤犁開曠蕩，但除塵垢自和平。
雲收月挂天長浄，水止風恬浪不生。
壽域預營真得所，王家繭室可齊名。
次金東園漁家雜詠·其一
作者：楊公遠
朝代：宋

繫纜旋編新箬笠，喜晴仍曬舊蓑衣。
岸飛柳絮河魨上，春漲幾添一尺肥。
次金東園漁家雜詠·其七
作者：楊公遠
朝代：宋

那有清霜來鬢上，略無閒事上眉頭。
傍人借問家何處，一葉輕舟水面浮。
次金東園漁家雜詠·其三
作者：楊公遠
朝代：宋

醉來要把鵬爲餌，夜後長將月作鈎。
浮利浮名渾不問，數聲欵乃轉船頭。
次金東園漁家雜詠·其二
作者：楊公遠
朝代：宋

篙撐舴艋閒來往，手把絲綸自卷舒。
妻子已諳風露慣，篷窗便可當茅廬。
次金東園漁家雜詠·其五
作者：楊公遠
朝代：宋

愛玄真子吟佳句，笑老姜公用直鈎。
一片水鄉供活計，四時風月在扁舟。
次金東園漁家雜詠·其八
作者：楊公遠
朝代：宋

風緊岸邊安釣艇，雲濃空裏散楊花。
披蓑頂笠携魚去，遥指前村問酒家。
次金東園漁家雜詠·其六
作者：楊公遠
朝代：宋

兩岸蘆花飛雪絮，一江秋水接銀河。
平生不結榮華夢，只把青蓑當綺羅。
次金東園漁家雜詠·其四
作者：楊公遠
朝代：宋

經行葦荻沙頭熟，出沒風濤膽氣麤。
博得酒歸明月夜，呼兒作膾旋批鱸。
次金東園農家雜詠·其一
作者：楊公遠
朝代：宋

買酒割雞祠社後，踏歌搥鼓閙清明。
柔桑葉長蠶苗出，從此關門禁客行。
次金東園農家雜詠·其七
作者：楊公遠
朝代：宋

戰伐已聞初卸甲，耘耔却喜近添丁。
明年小稔應堪望，雪後平疇宿麥青。
次金東園農家雜詠·其三
作者：楊公遠
朝代：宋

遲日麗時秧刺水，午風暄處麥掀髯。
一村桃杏紅如錦，旋數青銅傍酒帘。
次金東園農家雜詠·其二
作者：楊公遠
朝代：宋

林下欹傾茅草屋，門前詰曲竹笆籬。
數聲清笛知何處，牛背斜陽牧豎吹。
次金東園農家雜詠·其五
作者：楊公遠
朝代：宋

嘗稻翻匙誇白雪，腰鎌荷擔刈黄雲。
逢人謾說空辛苦，償債輸官費九分。
次金東園農家雜詠·其八
作者：楊公遠
朝代：宋

婦作生涯勤杼軸，夫營活計在桑田。
老翁榾柮爐邊坐，幼稚簷前負日暄。
次金東園農家雜詠·其六
作者：楊公遠
朝代：宋

四郊䆉稏高低熟，幾處連耞澎湃聲。
婦餉區區無寸暇，績麻猶趁月華明。
次金東園農家雜詠·其四
作者：楊公遠
朝代：宋

趁雨足時翻畎畝，插秧遍後便耔耘。
願天頻把甘霖霔，佇看豐年萬頃雲。
次韻凌義山·其一
作者：楊公遠
朝代：宋

自憐老境漸侵尋，檢點頭顱雪旋深。
無酒澆愁還獨嘯，有時得句但長吟。
一天月色涵秋意，四壁蛩聲惱客心。
好是夜凉清似水，蕭蕭風度古松林。
次韻凌義山·其二
作者：楊公遠
朝代：宋

眼前詩料底消尋，移入蠻牋別淺深。
無斧鑿痕方造妙，超塵俗表始堪吟。
物情體狀須留意，句眼推敲好用心。
試看咏梅千萬首，影香獨數老逋林。
次韻別黄山中
作者：楊公遠
朝代：宋

相逢祇在萬山阿，每愧才疎藉琢磨。
昨日忽來明日去，會時常少別時多。
茶聊當酒匆匆話，詩爲言懷細細哦。
折得梅花須寄我，不然携杖早相過。
次韻塞下曲
作者：楊公遠
朝代：宋

貂裘氈帽紫驊騮，挾彈彎弧架鐵矛。
飛放歸來天欲暮，數聲羌笛起高樓。
次韻立秋
作者：楊公遠
朝代：宋

白帝交承下令時，蒲葵絺葛豎降旗。
書親燈火兒曹喜，鴈過沙場士卒悲。
夜月一簾雖舊識，西風半榻是新知。
從今景物皆清致，多辦吟箋剩賦詩。
次韻鄭山長九日
作者：楊公遠
朝代：宋

詩逢佳節應酬忙，三斗何妨效汝陽。
帽任欹斜雙鬢白，菊無今古數枝黄。
龍山景物自消長，栗里琴書今在亡。
往事莫談添感慨，醒時也作次公狂。
次韻酬孫艮齋·其一
作者：楊公遠
朝代：宋

抱膝孤吟欠範模，願隨雞犬藉丹爐。
儻能化得塵凡骨，差勝無聲水墨圖。
次韻酬孫艮齋·其三
作者：楊公遠
朝代：宋

想倚危樓十二闌，詩成可是過方干。
好風吹墮寒窗底，勝得仙翁九轉丹。
次韻酬孫艮齋·其二
作者：楊公遠
朝代：宋

風竹蕭蕭密掩門，苔封支徑曲通村。
野人自有家林趣，那得榮華入夢魂。
次韻黄仲宣九日
作者：楊公遠
朝代：宋

又逢重九日，七載寓僧廬。
送酒人何在，迎風帽自如。
萸肥含味遠，菊瘦著花疎。
祇麽酬佳節，詩成繭紙書。
次黄山中山居韻·其一
作者：楊公遠
朝代：宋

山居無一事，所得趣何深。
閲世秋聲賦，存心夜氣箴。
步徐携葛杖，興逸鼓嵇琴。
最喜疎籬下，悠然見翠岑。
次黄山中山居韻·其二
作者：楊公遠
朝代：宋

結茅林麓久，老大鬢絲多。
浮世幾棋局，生涯一釣蓑。
位卑希少室，飲醉達無何。
勘破紅塵事，風恬水不波。
次黄山中進退韻以餞
作者：楊公遠
朝代：宋

會聚渾無定，雲萍一樣觀。
今朝酬俚句，明日隔重山。
鴻便書須寄，秋期盟莫寒。
算來無遠別，底用唱陽關。
次黄山中首尾吟
作者：楊公遠
朝代：宋

雙井源流綽有聲，襟期一片玉壺清。
吟成物外風騷句，付與人間月旦評。
隨柳問花知雅興，論心握手見交情。
英雄標致真難敵，雙井源流綽有聲。
殘梅
作者：楊公遠
朝代：宋

可惜梢頭爛漫芳，無心要趁壽陽妝。
寧教片片隨風去，點在苔痕骨也香。
殘梅
作者：楊公遠
朝代：宋

暗香消歇粉粧殘，點點虛庭碧蘚間。
却怪貧家新富貴，地茵純用鹿胎斑。
水西行散次韻程南仲
作者：楊公遠
朝代：宋

散步招提去，禪房幽更深。
開經醒俗眼，瀹茗洗塵心。
石罅泉長溜，林巔蟬獨吟。
詩成書雪壁，恐或有知音。
江天曉望次南仲韻
作者：楊公遠
朝代：宋

江天向曉縕輕寒，霧捲雲收眼界寬。
鴈起沙頭兵出戍，鷺翹柳上雪成團。
數聲柔櫓船初發，一片寒蘆葉半乾。
無奈滿前詩料富，耽吟幾致廢朝餐。
江天莫雪
作者：楊公遠
朝代：宋

垂垂四幕凍雲頑，萬木號風晚更寒。
繫纜漁人歸去後，亂飛柳絮滿江干。
江草塘袖詩言別次韻以餞
作者：楊公遠
朝代：宋

數日君不來，欲賦莫雲詩。
今朝忽過我，歡然如先期。
談論已忘倦，坐卧猶忘機。
正爾躊躇間，袖出言別詩。
且知束錦囊，屆途無多時。
使我心爲感，使我心爲悲。
此意竟何如，寫作送行詩。
君不鄙我句，喜色形鬚眉。
明朝天一方，胥會知何時。
池上芙蓉
作者：楊公遠
朝代：宋

小池擎雨已無荷，池上芙蓉映碧波。
初試晨粧銅鏡浄，未醒卯醉玉顔酡。
一秋造化全鍾此，十月風光尚屬他。
除却籬邊叢菊伴，別誰能奈曉霜何。
池塘生春草
作者：楊公遠
朝代：宋

燕寢凝香夢更清，夢回得句快吟情。
可憐人化遼天鶴，池上年年草自生。
泊浙江東岸次斗山韻
作者：楊公遠
朝代：宋

渺渺江空闊，停帆首屢回。
漁家編葦荻，蜃氣幻樓臺。
逸少亭應在，鴟夷棹不來。
一鈎新月上，時把篾篷推。
洞庭秋月
作者：楊公遠
朝代：宋

月色湖天浸岳城，蘆花渺渺白鋪汀。
玻瓈萬頃清無滓，只有君山一點青。
清明
作者：楊公遠
朝代：宋

清明又向客中過，憶著家山事若何。
未及掃松徒悵恨，偶因得句漫吟哦。
六旬身世憂懷少，九十春光陰雨多。
對景豈宜虛負却，把杯須拚醉顔酡。
清明後旬日不聞鵑
作者：楊公遠
朝代：宋

過了清明又一旬，不聞杜宇免傷情。
算渠會得羈人意，應向山林僻處鳴。
清明日雨中聞鵑·其一
作者：楊公遠
朝代：宋

蜀魄抑何靈，年年不負盟。
才過百五日，便作兩三聲。
渠自懷歸計，人因惱別情。
凄凉無處著，那更雨如傾。
清明日雨中聞鵑·其二
作者：楊公遠
朝代：宋

家輕授鼇靈，不擬再尋盟。
故業成荒址，中心飲恨聲。
廢興猶反掌，今古總傷情。
最是初聞處，令人淚欲傾。
游水西次吳秋磵韻
作者：楊公遠
朝代：宋

松陰石逕絕纖埃，緩步行春得得來。
風景一川詩料足，樓臺兩岸畫圖開。
山花亂插髼鬆鬢，村酒頻傾瀲灧杯。
扶醉歸來天欲莫，數聲鼓角又相催。
溪行
作者：楊公遠
朝代：宋

通村一徑遶清溪，緩步行來曳杖藜。
風弄柳絲垂裊裊，紅桃映水壓枝低。
漁村夕照
作者：楊公遠
朝代：宋

一簇漁家古渡頭，生涯只在幾扁舟。
歸來曬網斜陽外，欵乃數聲烟樹秋。
瀟湘夜雨
作者：楊公遠
朝代：宋

薄莫維舟古岸邊，濃雲潑墨暗江天。
道林嶽麓知何處，雨打篷窗夜不眠。
烟寺晚鐘
作者：楊公遠
朝代：宋

山寺鐘敲晚照殘，僧歸雲暝費躋攀。
浮屠屹立巔崖頂，恰在煙嵐紫翠間。
烟梅
作者：楊公遠
朝代：宋

玉妃謫墮作梅花，不與羣芳定等差。
莫是清高嫌俗眼，故張翠幕淡籠遮。
照水梅
作者：楊公遠
朝代：宋

梢橫鶴膝小池東，幾點疎花冷淡中。
自是曉妝勻未了，故擡粉面對青銅。
生朝
作者：楊公遠
朝代：宋

初度今朝四二年，頭顱堪笑尚依然。
故廬僅有三間月，負郭曾無二頃田。
雅淡生涯圖畫裏，清新吟思竹梅邊。
焚香只祝吾親健，此外窮通付老天。
生朝
作者：楊公遠
朝代：宋

浮生四十自今朝，一味清閒宿分招。
山在筆端長不老，雪於鬢裏幸相饒。
有時得句難緘口，無事干人懶折腰。
多謝梅花爲我壽，年年先放小溪橋。
生朝·其一
作者：楊公遠
朝代：宋

生朝自頌豈非呆，吟得詩成亦快哉。
六十平頭慳兩歲，百千往事付三杯。
在家清苦僧留髮，立世支離櫟不材。
却是與梅緣分厚，年年此日向儂開。
生朝·其二
作者：楊公遠
朝代：宋

七年客裏度初生，詩骨依然只鶴形。
梅亦清臞鬚却白，吾將潦倒鬢還青。
愧無德可書銀管，幸有酒堪儲玉缾。
一點靈臺塵不滓，何消修鍊勘黄庭。
用前韻酬鄭山長
作者：楊公遠
朝代：宋

短鬢蕭蕭已半霜，從教憔悴勝東陽。
磨穿老硯畫成趣，撚斷吟髭句不香。
月下行歌閒放逸，酒邊起舞發清狂。
欲過鄭老論心事，可惜相逢各異鄉。
用前韻酬項性初
作者：楊公遠
朝代：宋

連年客裏度星霜，過了重陽又一陽。
籬下正憐叢菊老，風前將領早梅香。
寧同子美吟詩瘦，豈效寬饒肆酒狂。
欲卜歸期猶未定，空勞魂夢遶江鄉。
病腰
作者：楊公遠
朝代：宋

偶病腰疼失步傷，艱行終日坐胡床。
非干騎鶴因錢重，豈是懸魚爲带長。
倒屣蔡邕那敢效，休官陶令却相當。
名方細檢無良劑，祇好頻頻酌酒漿。
病起·其一
作者：楊公遠
朝代：宋

一病已兼旬，朝來試整襟。
眼前驚霧散，耳底怪蟬吟。
檢點塵侵硯，爬搔雪滿簪。
春歸渾未省，綠樹又成陰。
病起·其三
作者：楊公遠
朝代：宋

病起覺癡聾，徐行脚躡空。
杖能供半力，藥已奏全功。
整頓身仍健，優游道未窮。
呼兒滌泓穎，拂素貌漁翁。
病起·其二
作者：楊公遠
朝代：宋

彈指歎吟身，慳慳滿六旬。
維摩寧久病，孺子豈長貧。
雖欠詩邊興，還存筆底春。
莫言憔悴損，梅瘦越精神。
癸未中秋
作者：楊公遠
朝代：宋

凉入郊墟暑漸微，奈何節序暗推移。
景逢三五秋分夜，光異尋常月滿時。
按舞霓裳仙綽約，長舂靈藥兔迷離。
廣寒宮桂花空發，近世無人折一枝。
癸未元日
作者：楊公遠
朝代：宋

桃板休題只任真，也無艱苦與悲辛。
屠蘇後飲身雖老，毛穎頻揮道不貧。
昨夜燈花今歲兆，今朝元日昨宵春。
邇來時俗全非古，烏帽長衫能幾人。
白杜鵑花
作者：楊公遠
朝代：宋

從來只說映山紅，幻出鉛華奪化工。
莫是杜鵑飛不到，故無啼血染芳叢。
白水池次俞山長韻
作者：楊公遠
朝代：宋

石眼泉流乳，盈池永不乾。
空明涵玉潤，湛徹带雲寒。
月浸知無異，鷗來認却難。
何郎今在否，好向此凭闌。
白茅道中
作者：楊公遠
朝代：宋

支筇過嶺坳，對景試推敲。
野水書之字，山田畫卦爻。
雲歸峰露頂，葉落樹留梢。
問此名何地，人言是白茅。
白蓮
作者：楊公遠
朝代：宋

橫塘清淺藕花開，綽約冰姿絕點埃。
雨過渾疑湯餠試，風生却訝玉山頹。
未經太液承恩去，先向東林結社來。
銓次羣芳須第一，妖紅麗紫盡輿臺。
省齋寄詩用韻走筆以謝·其一
作者：楊公遠
朝代：宋

每思分袂歲寒天，又見荷錢貼水圓。
月落梁間清夜後，雲生江上晚風前。
題詩繭紙無由達，結夢花屏又復還。
會晤未龜空悵恨，何時握手共歡然。
省齋寄詩用韻走筆以謝·其二
作者：楊公遠
朝代：宋

竟日昏昏醉夢中，俄驚綠暗石榴紅。
兩三箇月書全杳，四五篇詩信忽通。
身世愧無鴻鵠志，交情歎作馬牛風。
如今暫效相如計，較著無聲迥不同。
立春旬日雨作不止
作者：楊公遠
朝代：宋

檢起牀頭歷又新，吁嗟老境漸侵尋。
十朝春恰九朝雨，一日晴還半日陰。
滴碎空階聲已厭，寒欺薄酒力難禁。
絕憐窗外蒼苔地，積得殘梅寸許深。
竹夫人
作者：楊公遠
朝代：宋

羞領青奴號，由來節操剛。
有生惟具眼，不妬爲無腸。
戀戀言何寂，娟娟體自凉。
棄捐知素分，那敢望專房。
紅梅
作者：楊公遠
朝代：宋

特立孤高耐歲寒，渥丹顔貌带儒酸。
荆公詩句休拈出，北地人今已熟看。
聞鵑·其一
作者：楊公遠
朝代：宋

帝魄聲聲切，教儂聽不禁。
都緣傷國破，豈是怨春深。
枕上幽人思，燈前逆旅心。
花枝疑恨血，到處映山林。
聞鵑·其二
作者：楊公遠
朝代：宋

春闌聞杜宇，歸去意難禁。
蜀道連天嶮，郫城隠霧深。
差池當日事，懊恨此生心。
閲世多興廢，君休憶故林。
聽磵泉琴次趙丞韻
作者：楊公遠
朝代：宋

來謁磵泉琴，都忘利與名。
初聞心地爽，飽聽耳根清。
三峽流波勢，九臯鳴鶴聲。
更期明月夜，共此暢幽情。
自笑·其一
作者：楊公遠
朝代：宋

自笑人生立世難，甘辛滋味飽曾參。
頭顱潦倒梅橫雪，心地通明月印潭。
詩欠驚人徒著意，事多忤俗更休談。
何如領略三杯酒，不必如泥只半酣。
自笑·其二
作者：楊公遠
朝代：宋

東郊結屋恰三間，景物供吟要細參。
紅日射芒穿密樹，青山倒影浴寒潭。
樵雖分席當時話，客爲同心盡日談。
最是北窗高卧處，如雷鼻息睡偏酣。
自述
作者：楊公遠
朝代：宋

年踰半百頗酸心，眼底朋儔試選掄。
松竹梅花三益友，詩書畫卷一閒人。
北窗高卧那非樂，南阮甘貧只任真。
却喜生無榮辱事，底須姓字動朝紳。
花朝
作者：楊公遠
朝代：宋

花朝恰了一分春，雨雪陰霾占兩旬。
物態未妍寒瑟縮，人生易老事因循。
洗瓷杯酌浮蛆酒，擁地爐燒带葉薪。
翻憶昔年成感慨，長官出郭劭耕民。
芳溪閒步
作者：楊公遠
朝代：宋

竹杖芒鞋度斷岡，崎嶇小逕遶寒塘。
野梅照水初含白，山菊支霜未委黄。
對景每番成感慨，把杯幾度放疎狂。
此生但只安吾分，無辱無榮壽且康。
苦雨
作者：楊公遠
朝代：宋

滴碎空階頗厭聽，惱人况又近清明。
三分春忽二分過，十日天無一日晴。
寒沁柳眉愁寂寂，濕凝花臉淚盈盈。
蒼穹好憫雲霓望，留作甘霖助有成。
荷花
作者：楊公遠
朝代：宋

竹邊窗外小池塘，青蓋亭亭擁靚妝。
莫把仙娥相比擬，合將君子爲平章。
凋時堪供真人艇，老去猶充楚客裳。
幾夜月明風露下，輸儂受用許清香。
菊梅交承
作者：楊公遠
朝代：宋

寒花璨璨遶東籬，露洗霜欺未肯萎。
褪却清香誰領略，北風吹上小梅枝。
萬竹乃竹洲曾孫也萬竹子常新恩棄儒於乾明入道伯父友梅以詩餞之因次韻
作者：楊公遠
朝代：宋

洲上檀欒竹萬竿，此君得所一般般。
根雖易地終無異，操直參天也不難。
冠借皮爲疑斗燦，杖憑枝作覺龍寒。
步虛詞罷幽閒處，好勘黄庭悟寸丹。
蝶·其一
作者：楊公遠
朝代：宋

磔索銀鬚細，翩翩粉翅柔。
百花巡已遍，入夢戲莊周。
蝶·其二
作者：楊公遠
朝代：宋

款款穿芳徑，雙雙度短牆。
不知身是幻，抵死戀花香。
螢
作者：楊公遠
朝代：宋

飛螢生腐草，熠燿暗中遊。
貼水燈相照，穿林火獨幽。
風前疑燼落，雨裏訝星流。
映讀除車胤，今人肯效不。
蠟梅
作者：楊公遠
朝代：宋

一種孤芳別樣奇，化工鎔蠟雪霜時。
正憐粉蝶歸何處，却怪黄蜂集滿枝。
衣效道粧香惹袖，面侔佛相臉無脂。
清名也受梅花號，底事林逋不贈詩。
見古梅吳府教
作者：楊公遠
朝代：宋

萬木風饕凍欲癡，孤根逗暖正斯時。
樹槎牙歷百千歲，花摘索開三兩枝。
兄弟山礬應未稱，交朋松竹恐相宜。
玉堂標致和羹味，可是香名滿世知。
見山真意
作者：楊公遠
朝代：宋

栗里幽深自結廬，東籬採菊足清娛。
偶然觸目南山好，相對沈吟一語無。
見王書史係按察司所委平反勸課
作者：楊公遠
朝代：宋

翩翩旌旆下吾邦，六邑喧傳姓字香。
不著一塵秋夜月，謹施三尺曉天霜。
平反獄訟縲囚喜，勸課農桑惰叟忙。
昨拜荆州天與幸，敢趨行幕獻詩章。
見竹溪羅權府
作者：楊公遠
朝代：宋

琅玕萬箇碧雲深，長覆晴川數畝陰。
渭水侯封元有節，葛陂龍化本無心。
波光靜處涵清影，灘瀨鳴時和好音。
除却寒流相映外，此君那許俗塵侵。
見遠樓次敏齋陳先生韻
作者：楊公遠
朝代：宋

目欲窮千里，樓頭著意看。
雲橫知岫遠，野迥覺天寬。
對景詩懷壯，乘風衣袂寒。
主人還解事，容我恣憑闌。
覽鏡
作者：楊公遠
朝代：宋

覽鏡顔非昔，相將老態催。
青春彈指去，白雪上頭來。
興逸三杯酒，詩清百咏梅。
襟期除此外，萬事付悠哉。
觀中桃花次友人韻
作者：楊公遠
朝代：宋

琳宮深處小桃紅，當日玄都事已空。
今見花開渾似舊，不知又隔幾春風。
觀梅
作者：楊公遠
朝代：宋

東閣觀梅效少陵，巡簷索笑面生春。
試將心事從渠道，恰又無言領略人。
觀梅
作者：楊公遠
朝代：宋

老來寵辱兩無聞，纔見梅花喜十分。
冰雪相看雖屬我，乾坤獨步却輸君。
受知和靖黄昏月，入夢昌齡落寞雲。
從此暗香來不斷，何消更把水沈焚。
訪梅
作者：楊公遠
朝代：宋

荒寒茅屋是誰家，獨木橋橫小逕斜。
却是無人行到處，春風先已到梅花。
許侯贈詩借韻謝·其一
作者：楊公遠
朝代：宋

揮灑雲烟筆有神，衮褒字字燭吾真。
從今詩畫多增重，寒谷頓回天地春。
許侯贈詩借韻謝·其二
作者：楊公遠
朝代：宋

政徹宸旒久有聲，何消入夢更圖形。
行看大展經綸手，整頓乾坤萬國寧。
詩匠
作者：楊公遠
朝代：宋

吳剛運斧惟修月，輪扁揮斤妙斲輪。
好句何須勞斧鑿，無痕無跡自天真。
詩壁
作者：楊公遠
朝代：宋

一方素壁龍蛇走，幾首新詩冰雪清。
語好驚人看不足，教儂技癢動吟情。
詩壇
作者：楊公遠
朝代：宋

突兀騷壇依漢立，英豪元帥凜霜威。
四時景物知多少，一一投降聽指揮。
詩家
作者：楊公遠
朝代：宋

松下雲根迂菊徑，梅邊竹外著茆茨。
天教管領閒風月，得句無非妙色絲。
詩將
作者：楊公遠
朝代：宋

草木森羅歸隊伍，溪山遼遶作城池。
運籌決勝應無敵，郊島從旁作鼓旗。
詩牌
作者：楊公遠
朝代：宋

閒亭虛閣多標揭，舊句新篇各鬭工。
爲拂塵埃題數語，敢期他日碧沙籠。
詩狂
作者：楊公遠
朝代：宋

掬取長江供硯水，借將碧漢作蠻牋。
興來拈起如椽筆，大詠高吟欲上天。
詩癖
作者：楊公遠
朝代：宋

生來性癖耽佳句，吟得詩成似有神。
險語豈惟驚鬼膽，直須字字要驚人。
詩筆
作者：楊公遠
朝代：宋

銀管空虛藏兔穎，冰懷磊磈吐天葩。
有時揮掃渾無礙，盡道毫鋒自有花。
詩筒
作者：楊公遠
朝代：宋

短篇吟了長篇續，舊韻酬成新韻催。
一節此君緘錦繡，奚奴携去又携來。
詩謁按察疏齋賜賤號二大字賦詩以謝
作者：楊公遠
朝代：宋

幸披雲霧覩青天，盡道山人有宿緣。
得坐春風纔半日，勝居塵世已千年。
槎枯許到銀河畔，葭老容依玉樹邊。
兩字光芒關不住，私心猶敢覓新篇。
謁和靖先生墓借斗山韻
作者：楊公遠
朝代：宋

孤山仙塚草菲菲，姓字留將後世知。
遣稿文無封禪事，名家梅有影香詩。
祇慚老子携琴晚，不見蒼頭放鶴時。
一瓣心香聊敢敬，寒泉自掬酹甆巵。
謁秋崖先生方吏部墓借斗山韻
作者：楊公遠
朝代：宋

崖翁底事姓名香，照世文章日月光。
葭塢留荷啼曉露，繭窩埋玉黯斜陽。
碑刊地記生前撰，甃蝕苔痕去後荒。
一炷爐薰瞻敬罷，教人空結九回腸。
謝許侯特顧
作者：楊公遠
朝代：宋

傳呼門外駭還驚，忙著荷衣倒屣迎。
皂蓋朱幡人從簡，雕鞍繡勒馬蹄輕。
羣中駑頓增高價，爨下桐方有烈聲。
多謝使君青顧後，免教汩沒度浮生。
賦梅
作者：楊公遠
朝代：宋

雪月雲煙件件宜，騷人墨客費尋思。
怕渠因得逋仙句，不要人言半字詩。
贄林路教
作者：楊公遠
朝代：宋

千載孤山處士星，只將閒逸了平生。
一聯好句香猶在，幾世聞孫聲最清。
泮水工夫施教雨，梅花標格待和羹。
不知野叟何緣分，邂逅城闉幸識荆。
贄雨村施權宰
作者：楊公遠
朝代：宋

旌旆來時桂未華，如今烟柳又藏鴉。
一塵不著千家月，萬象無私滿縣花。
草茂圜扉春寂靜，吏閒庭院燕諠譁。
剩膺當路飛騰剡，玉笋催班已有涯。
迓王書史六邑勸課回四絕·其一
作者：楊公遠
朝代：宋

雕鞍駿馬驟如飛，正是春風柳絮時。
夾道居民爭看處，青紅小隊曳旌旗。
迓王書史六邑勸課回四絕·其三
作者：楊公遠
朝代：宋

杜鵑聲裏莫春天，桑柘村村綠似烟。
分繭稱絲將有日，吳蠶今已起三眠。
迓王書史六邑勸課回四絕·其二
作者：楊公遠
朝代：宋

一犁雨足快耕農，可卜今年歲事豐。
喜見四郊生意好，秧針刺水麥梳風。
迓王書史六邑勸課回四絕·其四
作者：楊公遠
朝代：宋

匆匆出郭又經旬，和氣薰蒸處處春。
料得錦囊詩拍塞，寄來曾拜一篇新。
逗春海棠
作者：楊公遠
朝代：宋

蜀地名花迥出奇，玉環卯醉未醒時。
只開春暖二三月，偶冒冬寒四五枝。
曉带清霜濃傅粉，晚迎紅日淡勻脂。
惜渠未敢輕攀折，子美如何少得詩。
連日雪次黄仲宣韻·其一
作者：楊公遠
朝代：宋

天遣馮夷剪水飛，拏空萬木凍龍癡。
寒思坡老玉樓句，清想劉叉冰柱詩。
謾擁地爐然竹火，更垂紙帳當羅帷。
誰知預作豐年瑞，不療貧家眼下饑。
連日雪次黄仲宣韻·其二
作者：楊公遠
朝代：宋

連朝飛雪滿山城，恰負人言雪易晴。
梅頓添肥香不減，竹雖暫屈節還清。
閉門僵卧嗟寒士，煮水烹茶任巨卿。
但喜遺蝗深入地，休誇李愬把吳平。
遊南山次劉曉窗韻二首·其一
作者：楊公遠
朝代：宋

神仙窟宅白雲扃，山逕迂迴峻復平。
煙冷恐遺丹竈在，草深不向斗壇生。
市廛塵隔二三里，巖谷禽啼一兩聲。
莫訝此來仙不見，遥岑寸碧眼增明。
遊南山次劉曉窗韻二首·其二
作者：楊公遠
朝代：宋

李白曾來問姓名，宣平疑是古初平。
負薪出處天將曙，沽酒歸時月又生。
雞啄遺丹非有意，瓢懸老樹寂無聲。
寒泉滿沼依然在，靜夜長涵星斗明。
遠浦歸帆
作者：楊公遠
朝代：宋

江山勝處簇人家，樓閣重重枕水涯。
試倚闌干凝望眼，帆歸遠浦隔蘆花。
遲梅
作者：楊公遠
朝代：宋

盡道孤根逗暖回，緣何春至未肧胎。
東皇想是憐孤獨，留與羣芳作伴開。
避暑次葉教授韻
作者：楊公遠
朝代：宋

炎天無處滌煩心，拂拭蒼苔坐茂林。
貪撚吟髭搜好句，不知日轉已移陰。
還劉曉窗吟卷就用卷端韻
作者：楊公遠
朝代：宋

細觀吟卷壓陽春，字字新奇絕點塵。
既已學詩兼學禮，底須憂道更憂貧。
鳥啼花落蕭閒日，月白風清自在身。
內景通明誰會得，窗寒曙色正精神。
酬黄仲宣見寄
作者：楊公遠
朝代：宋

倦走南州與北州，竹籬茅舍足清幽。
但教有酒名從事，何必爲官見督郵。
謝友寄詩通間闊，拂箋泚筆細賡酬。
雖然可寫胸中意，難寫胸中半點愁。
重陽已過半月菊花方開·其一
作者：楊公遠
朝代：宋

過了重陽半月餘，菊花方見放東籬。
香清不減登山日，色好偏過泛酒時。
餐落英真成浪語，存荒徑豈是虛辭。
生來寧耐風霜挫，晚節騰芳滿世知。
重陽已過半月菊花方開·其二
作者：楊公遠
朝代：宋

西風轉北又旬餘，才見黄花粲短籬。
底事不開重九日，何心却趁小春時。
芳傳栗里陶潛逕，香入離騷屈子辭。
不肯趨時真隠逸，豈教塵世俗人知。
銅缾簪梅
作者：楊公遠
朝代：宋

梅花點點自清真，雪虐風饕苦且辛。
白玉堂開雖是貴，古銅缾浸亦非貧。
愛渠夜寫燈前影，類我時揮筆底春。
雅趣有誰能領會，華光已後更無人。
閏九日
作者：楊公遠
朝代：宋

九日重逢惱肺腸，世情底事便炎凉。
今朝有酒還堪醉，不信黄花不復香。
除夜
作者：楊公遠
朝代：宋

簷溜聲中送舊年，團圞笑語不成眠。
忽驚雷吼三更後，始悟春回半月前。
桃板欲題詩未穩，燈花頻結兆開先。
明朝賀客無祗待，汲水煎茶當酒傳。
除夜
作者：楊公遠
朝代：宋

老境漸相干，饒儂鬢未斑。
歲華今夜換，天道此時還。
累重家常儉，身輕心自閒。
莫愁生計薄，筆底有青山。
隠居雜興·其一
作者：楊公遠
朝代：宋

碧雲深處著吾廬，遠却喧囂儘自如。
呵硯磨冰朝鍊句，擁爐燒葉夜觀書。
人生窮達乘軒鶴，世事盈虛賦芧狙。
勘破已無朝市夢，軟紅端不上衣裾。
隠居雜興·其一〇
作者：楊公遠
朝代：宋

詰曲通村小徑開，依山結屋任低隈。
無從問字高人過，有不嫌貧長者來。
煮茗燒殘柴带葉，脫巾漉起酒和醅。
絕憐筆硯香猶在，集句曾賡百詠梅。
隠居雜興·其七
作者：楊公遠
朝代：宋

蕭然天地一吟身，著向荒村野水濱。
耳底松聲風奏樂，窗間竹影月傳神。
無田種秫難謀醉，有硯遺家未是貧。
除却推敲無別事，襟懷拍塞四時春。
隠居雜興·其三
作者：楊公遠
朝代：宋

老屋荒寒亦自清，柴門雖設只長扃。
數行古隸閒居賦，半壁行書陋室銘。
□□□□□□□，研硃滴露勘黄庭。
此生與世雖無補，筆底青山到了青。
隠居雜興·其九
作者：楊公遠
朝代：宋

槎牙詩骨等梅臞，試啟青銅失故吾。
啖蔗祇應佳境近，解袍那想故人無。
推排景物歸吟卷，安頓江山入畫圖。
只此可堪供活計，底須舍瑟學齊竽。
隠居雜興·其二
作者：楊公遠
朝代：宋

身世悠悠付等閒，盧仝破屋恰三間。
暫時結伴窗前月，耐久論交戶外山。
竹鼎篆香消更爇，錦囊詩卷改還刪。
是非榮辱俱烏有，翻笑人間兩觸蠻。
隠居雜興·其五
作者：楊公遠
朝代：宋

髼鬆兩鬢欲成絲，又是桃紅李白時。
百歲光陰須藉酒，一生志趣莫過詩。
世情因向貧中識，畫思方知老後宜。
却喜半犁新雨過，旋分菊本蒔東籬。
隠居雜興·其八
作者：楊公遠
朝代：宋

籬編紅槿障蓬茅，半近城闉半近郊。
苔繡曲蹊千萬點，梅窺碧沼兩三梢。
閒將今古澆胸臆，嬾把榮枯問卦爻。
一自漁樵分席後，清泉白石與論交。
隠居雜興·其六
作者：楊公遠
朝代：宋

一味幽閒了此生，那曾懷刺謁公卿。
無官可署名雖晦，有句堪吟思自清。
棋要藏機何用著，琴能識趣底須聲。
何當辦取青蓑笠，去趁農夫學耦耕。
隠居雜興·其四
作者：楊公遠
朝代：宋

生計新來喜有涯，蒔菘栽韮樹桑麻。
慣眠紙帳三竿日，飽聽萍池兩部蛙。
往事真成看墮甑，凡身安敢望乘槎。
一般受用還官樣，門外黄蜂爲報衙。
雨後·其一
作者：楊公遠
朝代：宋

春色相將老，幽禽百樣吟。
一犁新雨驟，滿地落花深。
麥秀風翻浪，秧青水透針。
年登應可卜，稍稍慰儂心。
雨後·其二
作者：楊公遠
朝代：宋

沛然傾霔戰驕陽，颯颯風來作晚凉。
吹散浮雲澄玉宇，敲殘枯葉墮銀牀。
韓檠擢用因書薦，班扇投閒被雨妨。
自此吟情辜不得，一秋景物要平章。
雨過閒步
作者：楊公遠
朝代：宋

霏微雨過不成泥，小步何妨曳杖藜。
半露好山雲斷續，輕籠淡日樹高低。
池塘有夢春生草，桃李無言下自蹊。
政此新晴猶未定，那堪又聽竹雞啼。
雪
作者：楊公遠
朝代：宋

怪得雲頑凍不開，漫空忽攪豆稭灰。
青留一半窗前竹，白勝三分屋外梅。
剡曲舟應撐月去，灞橋馿想得詩回。
吾儂喜有煎茶興，不羨銷金帳底杯。
雪·其一
作者：楊公遠
朝代：宋

萬籟更深寂不鳴，窗間恍覺月微明。
情知是雪疑非雪，忽聽前村折竹聲。
雪·其一〇
作者：楊公遠
朝代：宋

徹夜陰風恣怒號，誰家帳底飲羊羔。
何如榾柮爐邊坐，雪水煎茶興味高。
雪·其七
作者：楊公遠
朝代：宋

喧呼童稚塑獅兒，髣髴形模便有威。
枯炭點睛鈴用橘，酒杯疊疊印毛衣。
雪·其三
作者：楊公遠
朝代：宋

祇應王母宴瑶池，宴罷羣仙趁醉歸。
駕鳳鞭鸞仍馭鶴，滿空風捲羽毛飛。
雪·其九
作者：楊公遠
朝代：宋

雪滿乾坤月滿天，剡溪風景尚依然。
戴逵仙去徽之死，乘興無人更棹船。
雪·其二
作者：楊公遠
朝代：宋

無奈風威冷逼衾，起來搔首更披襟。
方知攪下漫空雪，已積階前尺許深。
雪·其五
作者：楊公遠
朝代：宋

堆瓊積玉遍階除，個是騷人富貴餘。
莫道得渠無用處，寒窗能映夜觀書。
雪·其八
作者：楊公遠
朝代：宋

臘前三白兆豐年，此話農家萬古傳。
近值世更人事改，生民全藉老天憐。
雪·其六
作者：楊公遠
朝代：宋

造化須臾變物華，園林無處不梅花。
三間矮屋清溪上，疑似林逋處士家。
雪·其四
作者：楊公遠
朝代：宋

天教塵世換規模，萬象憂愁心未孚。
一夜蒼松鬚白盡，青山頓覺老頭顱。
雪月梅
作者：楊公遠
朝代：宋

寒梅開後雪初晴，斂盡殘雲月又生。
月映雪時梅更好，梅橫月處雪爭明。
羨渠結伴成三白，添我相親即四清。
今夕細吟詩說與，來年此際莫寒盟。
雪梅
作者：楊公遠
朝代：宋

凍合頑雲四幕垂，須臾六出攪空飛。
梅花自稟清臞相，底事添渠十倍肥。
雪消
作者：楊公遠
朝代：宋

風姨剪水作花鈿，鋪遍乾坤惜不堅。
滑滑淤泥溶暖日，潺潺簷溜滴晴天。
山頭白了青還在，梅臉肥添瘦復前。
倒指兼旬猶是臘，願期再作兆豐年。
霜梅
作者：楊公遠
朝代：宋

梅到更闌自主張，依然不住散清香。
橫陳青女無端甚，也要教渠學粉妝。
題徐氏聚秀樓
作者：楊公遠
朝代：宋

輪奐危危百尺樓，闌干徙倚豁雙眸。
插天萬仞黄山聳，遶郭千尋練水流。
風月不消錢可買，主賓須要味相投。
四時景物俱收斂，引得詩人競唱酬。
飲歸次南仲韻
作者：楊公遠
朝代：宋

霜後楓林渾似纈，籬邊菊老香初歇。
昏昏醉夢了時光，一任頭顱堆白雪。
餞康侯·其一
作者：楊公遠
朝代：宋

報政三年滿，還容借寇麽。
絲綸來帝幄，襦袴藹民歌。
遺愛棠陰茂，留傳錦句多。
蒼生今有待，霖雨早滂沱。
餞康侯·其二
作者：楊公遠
朝代：宋

古歙何多幸，民叨撫育恩。
清聲冠今古，浩氣滿乾坤。
夜月一船載，秋風三逕存。
莫能攀去轍，戀戀勸金樽。
餞王書史
作者：楊公遠
朝代：宋

攬轡來時柳未烟，榴花又見火初然。
一春人坐冰霜國，四野農歌蠶麥天。
教雨仁風彌歙境，屏山練水入吟編。
明朝馬首東歸去，佇看清名到日邊。
餞盧按察
作者：楊公遠
朝代：宋

軺車至日歲將更，又趁薰風理去程。
歷遍山城留好句，蘇回民瘼快輿情。
人言但有官如此，世道應無事不平。
祇恐江東難久駐，看看詔趣秉鈞衡。
餞趙可齋朝京
作者：楊公遠
朝代：宋

秋高秣馬理征鞍，琴鶴相隨上帝關。
已有聲名聞草木，又將詩句動夷蠻。
金鑾未賜金蓮炬，玉陛將催玉笋班。
管取來年三二月，定看晝著錦衣還。
高齋韓東尉用前韻見寄次韻謝
作者：楊公遠
朝代：宋

世間名利我無緣，飽看黄花又一年。
鬢有幾根從带雪，心無一事可欺天。
築居易辦觀梅閣，取醉難謀種秫田。
欲謁昌黎論此意，那知先已寄新篇。
鷺
作者：楊公遠
朝代：宋

飄然片雪下晴空，終日盤旋淺瀨中。
行近鷗鳬風致別，立依蒲蓼畫圖同。
數莖絲髮心何慮，一世魚餐體不豐。
歷遍江湖真漫浪，前身應想是漁翁。
黄山
作者：楊公遠
朝代：宋

古今墨客兼騷客，推許黄山甲衆山。
三十六峰層漢外，百千萬岫亂雲間。
鍊丹帝往名長在，搗藥仙歸臼已閒。
葉落花開人寂寂，雄鳴雌和鳥關關。
瀑湍巖罅常飛沫，砂現崖巔未带殷。
水畔青牛眠正穩，源頭白鹿去仍還。
清潭易見魚翻錦，幽洞難窺豹露斑。
著罷棋枰留嶂頂，流來桃片點溪灣。
鸞翔弄影非無侶，鶴唳衝天豈類鷳。
空谷伐柯樵父遠，平川喚犢牧兒頑。
石缾傾注泉那竭，瑶草敷榮地匪慳。
老檜絡藤纏夭矯，蒼苔蝕徑遶迴環。
遥知衲子明空苦，應笑貪夫競觸蠻。
斷續小橋艱跋涉，崎嶇絕磴費躋攀。
枝頭果熟猿爭取，樹杪梢枯鵲爲刪。
虎踞風前疑嘯吼，龍潛潭底想盤跧。
水簾珠貫何曾捲，石室雲封底用𣡬。
對峙容浮高聳峭，合流曹院響湲潺。
湯泉浴起能輕骨，藥鼎餐遺可駐顔。
勝概不窮吟不盡，一時模寫在人寰。
黄山中用省齋韻見寄次韻謝·其一
作者：楊公遠
朝代：宋

話別匆匆二月天，回眸兩見月虧圓。
數聲乾鵲纔聞後，一幅鸞牋忽墮前。
風雨對牀何日遂，鴈魚傳信幾時還。
每逢騷客論心處，說著山中意悄然。
黄山中用省齋韻見寄次韻謝·其二
作者：楊公遠
朝代：宋

幽窗兀兀坐愁中，忽拜山中小篆紅。
心事盡從詩裏見，交情全在帖間通。
從容笑語知何日，老草賡酬寄便風。
多謝綈袍尤戀戀，箇般襟度有誰同。
黄盆渡次友人韻
作者：楊公遠
朝代：宋

到得黄盆九月天，呼童弛擔駐征韉。
迢迢江水天連楚，漠漠淮鄉稻滿田。
酒旆風翻疎柳外，漁家網曬夕陽邊。
買將郭索傾杯處，對景詩成恰一篇。
龍金庵借張山長韻
作者：楊公遠
朝代：宋

道人結屋萬山阿，趺坐焚香意味多。
塵事不干心已寂，年華易度髮難皤。
薇烹石銚供常饌，茶煮山泉當太和。
我亦非貪名利者，擬來入社許儂麽。
龍金庵次壁間韻
作者：楊公遠
朝代：宋

續得遠公派，結庵千仞巔。
利名俱拚捨，寒暑任推遷。
供佛燃香篆，餐松嚥石泉。
箇中三昧處，克廣自無邊。
龍金庵次黄山中
作者：楊公遠
朝代：宋

清風明月逐時新，天付幽人直萬金。
和得詩成無箇事，來時可惜不携琴。
一鷺先立池中有雙鷺自外來先立者逐之雙鷺亟去莫敢敵者
作者：楊萬里
朝代：宋

鷺鷥各自有食邑，長恐諸侯客子來。
一鷺忽追雙鷺去，窮追盡處始飛回。
丁亥正月新晴晚步二首·其一
作者：楊萬里
朝代：宋

嫩水春來別樣光，草芽綠甚却成黄。
東風似與行人便，吹盡寒雲放夕陽。
丁亥正月新晴晚步二首·其二
作者：楊萬里
朝代：宋

急下柴車踏晚晴，青鞋步步有沙聲。
忽逢野沼無人處，兩鴨浮沉最眼明。
丁未元日大慶殿拜表賀正
作者：楊萬里
朝代：宋

獻歲朝未央，新霽快明發。
晨曦耿五色，宿靄欻四徹。
洗清萬溝瓦，銷盡一月雪。
素光從何來，晶熒落寒笏。
回瞻背陰處，猶藏半簷白。
夜來有微霜，雪上辨不得。
時於翠幕頂，拂掠見瓊屑。
還將黄金日，正射白銀闕。
忽然捲班出，紅綠亂眼襭。
歸來飲屠酥，笑向兒女說。
丁酉初春和張欽夫榕溪閣五言
作者：楊萬里
朝代：宋

榕影下照水，翠蛟舒復樛。
溪光逆昇簷，朱夏凍以幽。
高閣昔雨荒，奇觀久風休。
南軒天遣來，山谷神與謀。
宇新址惟舊，景逝人爲留。
不意猿飲潭，復見駟駕輈。
先生何孤往，野客欠從游。
願携龍文璧，去瀹兔褐甌。
垂手掬寒泚，移床聽涼颼。
閣迥詩更超，古往今亦猶。
攬渠五字妙，覺我百疾瘳。
出山未遽誤，在山未遽優。
如何近來夢，夜夜在釣舟。
丁酉四月十日之官毗陵舟行阻風宿椆陂江口二首·其一
作者：楊萬里
朝代：宋

蟲聲兩岸不堪聞，把燭銷愁且一尊。
誰宿此船愁似我，船篷猶带燭煙痕。
丁酉四月十日之官毗陵舟行阻風宿椆陂江口二首·其二
作者：楊萬里
朝代：宋

十里江行一日程，出山似被北風嗔。
東窗水影西窗月，併照船中不睡人。
七夕後一夜月中露坐二首·其一
作者：楊萬里
朝代：宋

火雲散作鬰金雲，簷際移床偃病身。
古井石崖新汲水，花洲苔砌蕩晴塵。
風纔小動即停吹，竹自不涼那及人。
獨感今宵上弦月，桂梢分露滴紗巾。
七夕後一夜月中露坐二首·其二
作者：楊萬里
朝代：宋

今古詩人愛月圓，未堪商略玉嬋娟。
脩眉半璧各自好，團鏡磨鎌俱可憐。
一夜一般新樣出，幾回幾換爲人妍。
教渠也學金鴉扇，未必清光直一錢。
七夕新凉
作者：楊萬里
朝代：宋

商量秋思是寒螿，將息荷花得早涼。
五嶺從來說炎熱，朝來已怯葛衣裳。
七字敬餞周彥敷府判直閣之官虎城
作者：楊萬里
朝代：宋

碧落仙人出作州，青原詩伯佐承流。
江山得助催新句，風月平分入勝遊。
清獻濂溪兩賓主，崆峒章貢再賡酬。
舊時綠水紅蓮客，南望旗幢鬢已秋。
七字謝紹興帥丘宗卿惠楊梅二首·其一
作者：楊萬里
朝代：宋

梅出稽山世少雙，情知風味勝他楊。
玉肌半醉紅生粟，墨暈微深染紫裳。
火齊堆盤珠徑寸，醴泉繞齒柘爲漿。
故人解寄吾家果，未變蓬萊閣下香。
七字謝紹興帥丘宗卿惠楊梅二首·其二
作者：楊萬里
朝代：宋

越絕諸楊盛一時，與儂瓜葛不曾知。
老夫自笑吾衰矣，此客何從夢見之。
也解過江尋德祖，政緣作尹是丘遲。
渠伊不是南村派，未分先驅事荔支。
七字長句敬餞提刑寺丞胡元之持節桂林
作者：楊萬里
朝代：宋

江西太守說誰子，只說吉州有新事。
棘闈照日動碧鱗，粉堞入雲橫爛銀。
三年八邑邑邑熟，一任千日日日春。
君不見吉州太守清何似，白鷺江心秋見底。
除却太倉五升米，不曾遣人來向市。
四鄰束脩來相看，不將入家將入官。
清名襲人冰霜寒，隨風一夜入九關。
帝曰桂林五千里，象犀珠玉生海裏。
安得使者人人皆如此，金捐於山珠抵水。
却從吉州奪吾侯，一州奪與三十州。
梅花一笑迎漢節，桂花八株吹嶺雪。
使星歸去作台星，跳過郎星與卿月。
七月二十三日南極老人星歌上叔父十三致政一杯千歲之壽
作者：楊萬里
朝代：宋

淡溪居士登九齡，朱顔青鬢如後生。
橫拖仙人綠玉杖，倒誦上帝黄庭經。
璇霄仙籍書姓名，丹霞染誥金花綾。
近來更覺雙眼明，夜抄蠅頭窗下燈。
登山臨水兩脚輕，御風騎氣不用行。
何人有筆筆無塵，鵝溪一幅爲寫真。
烏紗白苧坐鼓琴，上有千歲長松青。
令威旁舞玄夫聽，箇是活底南極老人星。
七月二十三日題李亨之墨梅
作者：楊萬里
朝代：宋

夏熱秋逾甚，寒梅暑亦開。
無塵管城子，幻出雪枝來。
七月二十五日曉登多稼亭
作者：楊萬里
朝代：宋

風將煙雨入亭寒，城引山林拓眼寬。
六月登臨渾覺熱，朝來不敢傍危欄。
七月十一夜月下獨酌
作者：楊萬里
朝代：宋

今歲秋陽曬人死，今宵秋月呼人起。
月光如水澡吾體，月色如霜凍吾髓。
老夫畏熱如於菟，平生愛月如冰壺。
望舒可客不可孤，麴生可親不可疎。
更招玉兔金蟾蜍，同酌山杯煮澗蔬。
來朝秋陽再作惡，今夕秋光且行樂。
遮莫參橫并月落。